text:
31 agosto 2008
Scuele furlane
Timp indaûr o vevi publicât une frase di pre Antoni Beline che us torni a segnalâ chi.
Par furtune a 'nd è mestris e insegnants che a lavorin par une scuele plui furlane, e vuê us presenti ancje jo Lorele la Morete (te foto), une insegnante di Codroip che cualchi dì indaûr e à screât ancje un blog che si clame propit Scuele furlane.
Compliments e bon lavôr.
Ps. Se us interesse di lei cualchi biele considerazion su la scuele, scrite di pre Antoni Beline, no stait a dismenteâsi di "Une scuele pai furlans".
Par furtune a 'nd è mestris e insegnants che a lavorin par une scuele plui furlane, e vuê us presenti ancje jo Lorele la Morete (te foto), une insegnante di Codroip che cualchi dì indaûr e à screât ancje un blog che si clame propit Scuele furlane.
Compliments e bon lavôr.
Ps. Se us interesse di lei cualchi biele considerazion su la scuele, scrite di pre Antoni Beline, no stait a dismenteâsi di "Une scuele pai furlans".
30 agosto 2008
Piçule (ma grande) olimpiade a Maian
Îr a palaç Belgrât, tal salon dal consei de Provincie di Udin, si è tignude la conference stampe dal meeting di atletiche lizere inmaneât de associazion Libertas di Maian. L'apontament pe edizion numar 17 e je par sabide ai 6 di Setembar tal stadi di Maian.
Un event internazionâl pardabon impuartant che al ospitarà delegazions sportivis di dute Europe: Cravuazie, Romanie, Ongjarie, Ingletiere, Umbrie, Trevîs, Gurize, Republiche Cece, Slovachie, Marchis, Padue, Belun, Udin, Gjermanie, Serbie, Slovenie, Pordenon, Triest e Vignesie. Ma ancje la Guinee ecuatoriâl.
Par plui informazions, fracait chi.
Un event internazionâl pardabon impuartant che al ospitarà delegazions sportivis di dute Europe: Cravuazie, Romanie, Ongjarie, Ingletiere, Umbrie, Trevîs, Gurize, Republiche Cece, Slovachie, Marchis, Padue, Belun, Udin, Gjermanie, Serbie, Slovenie, Pordenon, Triest e Vignesie. Ma ancje la Guinee ecuatoriâl.
Par plui informazions, fracait chi.
29 agosto 2008
Fieste Ladine 2008
E je tacade la IV Fieste Ladine a Sant Denêl. Ve chi il calendari.
28 agosto 2008
Farcadice a Maian
Dopo de serade sul Pisperc (isal stât cualchidun che nus conti cemût che e je lade?), sabide ai 30 di Avost si davuelzarà la seconde serade di cine par furlan dedicât a Farcadice, i documentaris su la emigrazion furlane fats di Luca Peresson e Carlo Della Vedova.
Apontament a 9 di sere a Deveà: fracait chi par viodi il program de serade.
Apontament a 9 di sere a Deveà: fracait chi par viodi il program de serade.
27 agosto 2008
Ator ator dal Tor
Dal Tor gnûf di Maian si à tant fevelât, let e scrit, ancje su chest blog.
Cumò o lassi fevelâ lis imagjins che mi somee la maniere miôr par fâ viodi ce che al nassarà parsore dal tor di cumò.
Cumò o lassi fevelâ lis imagjins che mi somee la maniere miôr par fâ viodi ce che al nassarà parsore dal tor di cumò.
26 agosto 2008
O ai stât a fâ un zirut
Come che si sarês inacuarts, no soi stât tant presint parcè che mi soi lât a fâ un zirut par stacâ.
Il viaç che o ai fat al è stât te storie, sù par jù, 2 mil agns indaûr.
E o aprofiti par ringraziâ la persone che mi à regalât il biliet (te foto).
Par viodi un piçul video, fracait chi...
Il viaç che o ai fat al è stât te storie, sù par jù, 2 mil agns indaûr.
E o aprofiti par ringraziâ la persone che mi à regalât il biliet (te foto).
Par viodi un piçul video, fracait chi...
22 agosto 2008
Lis contis di Corona
Ve chi un biel libri che o ai a pene finît di lei: autôr Mauro Corona.
Se o sês inmò in vacance, o ancje no, us al consei.
Se o sês inmò in vacance, o ancje no, us al consei.
18 agosto 2008
Grant finâl pirotecnic di Maian
E come ogni an, ancje îr di sere, ultime dal Festival di Maian 2008, o vin viodût i fûcs!
Compliments al Gnut e a dute la Pro Majano!
Grazie!
Ve ca sot une cerce:
Compliments al Gnut e a dute la Pro Majano!
Grazie!
Ve ca sot une cerce:
16 agosto 2008
Auguris Mame!
14 agosto 2008
La Patrie e puarte ben: Chiara di aur!
La Patrie dal Friûl e puarte ben ai atletis impegnâts a lis Olimpiadis di Pechin. E madaiis.
La prime le veve concuistade Davide Rebellin, nomenât te interviste a Franco Pellizzotti tal numar di Avost dedicât al Sport (viôt cuviertine). Ma il vêr colpat al rive cumò cun Chiara Cainero (te foto) che, intervistade prime de partence par Pechin, e à vinçût la medaie di aur tal skeet, prime femine furlane a montâ sù sul scjalin olimpic plui alt di cheste specialitât.
La prime le veve concuistade Davide Rebellin, nomenât te interviste a Franco Pellizzotti tal numar di Avost dedicât al Sport (viôt cuviertine). Ma il vêr colpat al rive cumò cun Chiara Cainero (te foto) che, intervistade prime de partence par Pechin, e à vinçût la medaie di aur tal skeet, prime femine furlane a montâ sù sul scjalin olimpic plui alt di cheste specialitât.
Insumis, un biel segnâl di bande de riviste dute in lenghe furlane, ancje se cumò la sperance di dute la redazion e je chê di fâ fieste in curt par un sucès di une scuadre nazionâl furlane!
Toquiño
e te version taliane
Toquinho - Acquarello
13 agosto 2008
Une altre buine gnove dal President
A continuin lis buinis gnovis: dopo une prime cjapade di posizion dal President (te foto) che al à dit che al difindarà la gnove leç sul furlan e la circolâr dal ministeri de istruzion publiche segnalade îr, ve ca che vuê il President al declare che al sarès ben che une cuote dai insegnants des scuelis a varessin di jessi di marilenghe furlane. E lu declare sul Corriere della Sera: fracait chi par lei dut l'articul.
12 agosto 2008
Buine gnove di bande dal Guvier
Dopo di une prime buine gnove di bande dal President che al à dit di volê difindi la gnove leç sul furlan, ve chi vuê che e ven fûr sul Gazzettino une altre biele indicazion di bande dal Guvier di Rome: come che si lei ancje sul blog dal Comitât 482 il Ministeri de Istruzion Publiche e à mandât fûr un bant pes scuelis li che une des indicazions e je propit chê di aplicâ il principi dal ûs veicolâr par insegnâ a scuele la lenghe furlane (e chês altris de 482/99) e i contignûts.
Compliments a la Ministre Mariastella Gelmini (te foto).
11 agosto 2008
Ocje in bocje
Domenie o ai stât al Festival a la degustazion.
Ancje se la mê diete si fonde sul frico e la cjar purcine, o ai volût provâ "la ocje in bocje", serade di degustazion realizade come chês altris in colaborazion cul ristorant La Staderie di Sant Denêl.
Biel e bon dut, ancje i vins... ce baline!
10 agosto 2008
La Patrie olimpioniche
Se o sês abonâts, us à di jessi za rivade a cjase la Patrie dal Friûl dal mês di Avost, dedicade al Sport.
Ta cheste presentazion jo invezit us feveli di une robe che mi sta tant a cûr, ven a stâi il comunicât di Glesie Furlane, che pal moment e frene cui che al veve tante gole di molzi pre Antoni Beline di dopo muart. In buine sostance dopo che al à lassât cheste tiere, il so non al è lât su la bocje di tancj che a àn nasât l'afâr di sfrutâ in maniere comerciâl i siei scrits: e alore jù ducj a domandâ di voltâ par talian i libris di pre Antoni "par fâ cognossi i siei scrits a ducj".
Intun prin moment ancje jo o vevi valutade cheste necessitât, ma dopo pensant a pre Antoni mi soi dit: "Pre Antoni al saveve scrivi par talian miôr di ducj chei che cumò a domandin di voltâlu dal furlan al talian. La sô sielte di scrivi par furlan e à une motivazion precise: cussientizâ i furlans che la nestre lenghe e je buine par dutis lis situazions e duncje ancje pe leterature, che cun pre Antoni e à tocjât nivei une vore alts. Pre Antoni al à scrit par furlan, pai furlans, par che a cjapin cussience dal valôr de nestre lenghe".
O soi dal dut dacuardi cul comunicât di Glesie Furlane e Patrie dal Friûl, che o cjatais achì.
E mi displâs che ancje int che e jere dongje di pre Antoni no vedi capît (o no à volût capî...) chest resonament che al è a la fonde dal so lavôr.
Ta cheste presentazion jo invezit us feveli di une robe che mi sta tant a cûr, ven a stâi il comunicât di Glesie Furlane, che pal moment e frene cui che al veve tante gole di molzi pre Antoni Beline di dopo muart. In buine sostance dopo che al à lassât cheste tiere, il so non al è lât su la bocje di tancj che a àn nasât l'afâr di sfrutâ in maniere comerciâl i siei scrits: e alore jù ducj a domandâ di voltâ par talian i libris di pre Antoni "par fâ cognossi i siei scrits a ducj".
Intun prin moment ancje jo o vevi valutade cheste necessitât, ma dopo pensant a pre Antoni mi soi dit: "Pre Antoni al saveve scrivi par talian miôr di ducj chei che cumò a domandin di voltâlu dal furlan al talian. La sô sielte di scrivi par furlan e à une motivazion precise: cussientizâ i furlans che la nestre lenghe e je buine par dutis lis situazions e duncje ancje pe leterature, che cun pre Antoni e à tocjât nivei une vore alts. Pre Antoni al à scrit par furlan, pai furlans, par che a cjapin cussience dal valôr de nestre lenghe".
O soi dal dut dacuardi cul comunicât di Glesie Furlane e Patrie dal Friûl, che o cjatais achì.
E mi displâs che ancje int che e jere dongje di pre Antoni no vedi capît (o no à volût capî...) chest resonament che al è a la fonde dal so lavôr.
Publicât di Christian Romanini aes 08:34 10 commenti:
Etichetis: culture, dirits, glesie furlane, identitât, marilenghe, no son plui, novitât, patrie dal friûl, pre Toni Beline, publicitât progrès, rassegne stampe, tutele
I premis Pro Majano
Cualchi zornade indaûr a son stâts consegnâts i Premis Pro Majano, pe solidarietât, pal artesanât e pes ativitâts produtivis.
Te foto un moment de Premiazion, di çampe a drete: Nadia Mansutti, Adriano Piuzzi, Romolo Mansutti, Marco Serafini, Remo Mansutti, Giancarlo Spizzo, Mauro Pighin, Romano Ciani e Stefano Tuti.
Te foto un moment de Premiazion, di çampe a drete: Nadia Mansutti, Adriano Piuzzi, Romolo Mansutti, Marco Serafini, Remo Mansutti, Giancarlo Spizzo, Mauro Pighin, Romano Ciani e Stefano Tuti.
09 agosto 2008
Polimiche sui coscj dal asîl nît
Sul gjornâl o ai let un intervent dal sindic di Sant Denêl, Gino Marco Pascolini, che al acuse di iregolaritât i asîi nît dai comuns dongje.
Par savê di ce che al fevele, lait a viodi tai coments...
Par savê di ce che al fevele, lait a viodi tai coments...
08 agosto 2008
Gardaland!
O vevi pensât di lâ fint a Arcore, ma rivât a Pescjere dal Garde o ai viodût il cartel par Gardaland... no jeri mai stât e alore o ai decidût di lâ a viodi.
Cuant che o voi par montâ sul tronc dal Colorado boat, casualmentri o bechi la Ninine cu la sô amie Barbara (te foto).
E cussì, o sin partîts jù pal riul di aghe: une figade!!!
O soi vignût a cjase di sere content come un frut!
Cuant che o voi par montâ sul tronc dal Colorado boat, casualmentri o bechi la Ninine cu la sô amie Barbara (te foto).
E cussì, o sin partîts jù pal riul di aghe: une figade!!!
O soi vignût a cjase di sere content come un frut!
07 agosto 2008
Auguris Renzo!
Tancj auguris a Renzo!
06 agosto 2008
Mai plui
05 agosto 2008
Alc di lei, MajanoNuova/bis
Juste su chest blog e jere rivade la domande di publicâ dute MajanoNuova on line... dit e fat: la Pro Majano e à metût il pdf de riviste che o podês discjamâ sul vuestri computer.
Compliments al Gnut e a la redazion di MajanoNuova!
Compliments al Gnut e a la redazion di MajanoNuova!
Maurizio Vandelli a Maian
Gnove frescje frescje a pene savude: Maurizio Vandelli (te foto) al torne a Maian cul Festivalshow (frache chi par viodi ducj i ospits)!
Apontament vinars ai 8 di Avost tal cjamp sportîf in place!
Jentrade libare.
Un altri biel colp tal Festival di Maian 2008: compliments al Gnut e a dute la Pro Majano.
Apontament vinars ai 8 di Avost tal cjamp sportîf in place!
Jentrade libare.
Un altri biel colp tal Festival di Maian 2008: compliments al Gnut e a dute la Pro Majano.
Gjate e Tv
Cui che nol à un gjat o une gjate, nol pues capî... a son cussì e vonde!
04 agosto 2008
O ai propit bisugne di feriis
Eh sì: cuant che si è stracs la uniche maniere di recuperâ e je chê di polsâ... e jo (te foto) o ai propite bisugne di un tic di vacancis...
Cun vuê o soi a cjase par cualchi zornade!
Cun vuê o soi a cjase par cualchi zornade!
03 agosto 2008
Cun Mauro Corona a Valbrune
Îr di sere, come che al à visât ancje il President, o ai stât a sintî Mauro Corona (te foto intant che mi autografe un so libri) che al fevelave di Julius Kugy, alpinist gurizan nassût 150 agns za fa.
Ancje se Thermo al insist che o ai puartât la ploie, jo no 'nd ai becade... o ai testemonis!
Ancje se Thermo al insist che o ai puartât la ploie, jo no 'nd ai becade... o ai testemonis!
02 agosto 2008
La nuditât
La nuditât e je une forme di art.
E propit par chest mi soi decidût, dopo tant timp, a cjapâ ancje jo cheste strade. I ai pensât parsore une vore, ma a chest pont rivât l'Istât, o pensi che e sedi rivade la ore... Dopo dut lu àn fat tancj altris prin di me: Agnelli, Ferrara... e duncje parcè no ancje jo?
Par rispiet dai plui piçui però o ai ancje decidût di filtrâ i acès e duncje par chei che a àn voie di viodimi come che "mame mi à fat": fracait chi.
E propit par chest mi soi decidût, dopo tant timp, a cjapâ ancje jo cheste strade. I ai pensât parsore une vore, ma a chest pont rivât l'Istât, o pensi che e sedi rivade la ore... Dopo dut lu àn fat tancj altris prin di me: Agnelli, Ferrara... e duncje parcè no ancje jo?
Par rispiet dai plui piçui però o ai ancje decidût di filtrâ i acès e duncje par chei che a àn voie di viodimi come che "mame mi à fat": fracait chi.
Donazion di plasme estive
E dopo de donazion presidenziâl, ve chi la tierce donazion consiliâr di chest an... Come che o fâs di cualchi timp, o soi tornât a donâ plasme.
E je simpri tante dibisugne e massime di Istât al è impuartant lâ a donâ sanc (o plasme come tal gno câs).
Come che al dîs ancje il President, e je une buine azion par 2 motivazions: tu fasis dal ben a chei altris, ma tu ti fasis dal ben ancje a ti parcè che tu ti mantegnis controlât.
Cemût fâ par donâ sanc? Se no us fasin cuintri indicazions, la sere prime mangjait lizêr e bevêt tante aghe.
E je simpri tante dibisugne e massime di Istât al è impuartant lâ a donâ sanc (o plasme come tal gno câs).
Come che al dîs ancje il President, e je une buine azion par 2 motivazions: tu fasis dal ben a chei altris, ma tu ti fasis dal ben ancje a ti parcè che tu ti mantegnis controlât.
Cemût fâ par donâ sanc? Se no us fasin cuintri indicazions, la sere prime mangjait lizêr e bevêt tante aghe.
Fontanini in visite a Sant Tomâs
Ta chescj dîs al è stât in visite a Sant Tomâs il President de Provincie di Udin Pietro Fontanini (te foto). Cun lui l'assessôr Provinciâl Adriano Piuzzi che lu à compagnât a cognossi il sît dal Ospizi di Sant Zuan. Tal prin coment, il resocont dal incuintri cu la zonte comunâl e i esperts che a son daûr a lavorâ li.
O soi content parcè che o viôt che al cres l'interès par un sît une vore impuartant ancje se cualchidun al continue a jessi convint che al sedi un "côl di claps"... (ancje tra i aministradôrs che a son sentâts in consei comunâl...).
O soi content parcè che o viôt che al cres l'interès par un sît une vore impuartant ancje se cualchidun al continue a jessi convint che al sedi un "côl di claps"... (ancje tra i aministradôrs che a son sentâts in consei comunâl...).
01 agosto 2008
A mi mi ricuarde alc...
Su la stampe di chescj dîs al à tignût banc il câs di Vittorio Sgarbi, ex assessôr a la culture di Milan, revocât dal Sindic Moratti. Ogni tant il prof. Sgarbi al passe la rie, ma no si pue dineâ che al sedi une persone inteligjente e di une culture di nivel, discutibil sì, ma cun capacitâts.
Tornant al câs, il Tar al à dât reson a Sgarbi, revocât cence motivazion.
Cheste vicende mi ricuarde une altre revoche, ma che e à vût une altre conclusion... prin di dut parcè che jo no ai fat nissun ricors, stant che no mi somee che i tribunâi a sedin la sede miôr pe politiche.
Dut câs chest fat di cronache mi da une piçule sodisfazion morâl: provìn a gambiâ i nons... O pensi che si varès podût vê ancje chi cualchi biele sorprese.
Ancje jo o condivît la sielte che al à fat Sgarbi e mi sarès compuartât compagn, ma mi ven di fâmi une domande: ancje jo aio di lâ a fâ il Sindic in Sicilie?
:-)
Tornant al câs, il Tar al à dât reson a Sgarbi, revocât cence motivazion.
Cheste vicende mi ricuarde une altre revoche, ma che e à vût une altre conclusion... prin di dut parcè che jo no ai fat nissun ricors, stant che no mi somee che i tribunâi a sedin la sede miôr pe politiche.
Dut câs chest fat di cronache mi da une piçule sodisfazion morâl: provìn a gambiâ i nons... O pensi che si varès podût vê ancje chi cualchi biele sorprese.
Ancje jo o condivît la sielte che al à fat Sgarbi e mi sarès compuartât compagn, ma mi ven di fâmi une domande: ancje jo aio di lâ a fâ il Sindic in Sicilie?
:-)
Inmò compliments a Luca e Carlo
Nus àn dit che Farcadice, la serie di documentaris su la emigrazion furlane (Colonia Caroya, Charleroi, Umkomaas e Toronto), aromai si sierave.
Sperìn che il gnûf ricognossiment che a àn ricevût a Bardonecchia (Piemont) al zovi a fâur gambiâ idee. Pal moment, inmò tancj compliments a Luca e Carlo (te foto) e 2 grazie: un come "Christian" par vêmi dât la pussibilitât di partecipâ a une part di chest progjet e un come "furlan" par vêmi regalât une testemoneance inestimabil su la storie de mê int.
Par cui che al è interessât a viodi i documentaris, usgnot a Trep te cuarte fieste dal Emigrant e sarà la proiezion vierte par ducj. Si tache cuant che al va jù il soreli.
Sperìn che il gnûf ricognossiment che a àn ricevût a Bardonecchia (Piemont) al zovi a fâur gambiâ idee. Pal moment, inmò tancj compliments a Luca e Carlo (te foto) e 2 grazie: un come "Christian" par vêmi dât la pussibilitât di partecipâ a une part di chest progjet e un come "furlan" par vêmi regalât une testemoneance inestimabil su la storie de mê int.
Par cui che al è interessât a viodi i documentaris, usgnot a Trep te cuarte fieste dal Emigrant e sarà la proiezion vierte par ducj. Si tache cuant che al va jù il soreli.
Iscriviti a: Post (Atom)


c: text/html

text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjudite
Cjapitul 6
IL POPUL DI DIU TIBIÂT
Rogance dai nemîs
6 1 A pene cessât il sunsûr de int dade dongje ator dal consei, Oloferne gjenerâl in teste dai soldâts di Assur, al frontà Achior presince di dute la fulugne di forescj e di ducj i moabits: 2 “Cui crodistu di jessi, Achior, tu e i tiei efraimits a paiament, par metiti a fâ di profete framieç di nô come che tu âs fat cumò e par convincinus di no frontâ la gjernazie di Israel? Tu disis che il lôr Diu ju pararà? Ma cui isal diu, fûr di Nabucodonosor? Lui sì ch’al mandarà la sô fuarce e ju fasarà sparî de face de tiere e no ’nd è Diu dai lôr che ju salvarà! 3 Nô, siei fameis, ju fruçarìn come ch’a fossin un om sôl! No podaran tignî teste cuant che ur plombaran intor i nestris cjavai. 4 Ju brusarìn ducj intun vuluç. Lis lôr monts s’incjocaran cul lôr sanc e lis lôr planuris a saran dut un grum di cadavars. Invezit la plante dai lôr pîts e scugnarà cedi denant di nô, a fasaran une brute fin dal prin al ultin. Chest lu dîs il re Nabucodonosor, paron di dut il mont. Cussì al à fevelât e lis sôs peraulis no saran stadis ditis par dibant. 5 Tu alore, Achior, amonit paiât di lôr, tu che tu âs fat un discors dal gjenar tun moment che tu jeris fûr di te, di cumò indenant no tu viodarâs altri la mê muse fin che no mi sarai svindicât di cheste razate scjampade dal Egjit. 6 In chê dì la spade dai miei soldâts e la lance dai miei fameis ti passaran il flanc fûr par fûr. Tu colarâs jenfri i muarts, cuant che jo o tornarai a vioditi. 7 Cumò i miei fameis ti menaran su la mont e ti lassaran dongje di une citât di chês ch’a son su la strade. 8 No tu murarâs fin che no tu varâs spartide la lôr ruvine. 9 No sta fâ chê muse avilide se dentri di te tu speris che no saran cjapadis par mai! Lu ài dit: nissune des mês peraulis no colarà abàs dibant”.
10 Alore Oloferne al dè ordin a di chei che lu servivin te tende di cjapâ Achior, di menâlu a Betulie e di metilu tes mans dai israelits. 11 E cussì i fameis lu brincarin, lu menarin fûr dal campament passant pe plane e di li, cjapant la direzion des monts, a rivarin fintremai tes risultivis ch’a son sot di Betulie. 12 Cuant che la int de citât ju viodè, a cjaparin sù lis armis, a saltarin fûr de citât e a montarin fin su la spice de mont biel che ducj chei des fiondis a sglavinavin jù claps pa no lassâju vignî sù. 13 Cussì a rivarin a sdongjâsi a pene fin li ch’e tache la subide, a peâ Achior e a lassâlu distirât dapît de mont prime di tornâ dal lôr paron. 14 Alore i israelits a dismontarin jù de citât, si fermarin dongje di lui, lu dislearin, lu menarin a Betulie e lu presentarin ai sorestants de citât, 15 ch’a jerin, in chê volte, Ozie fi di Miche, de tribù di Simeon, Cabri fi di Gotoniel e Carmi fi di Melchiel. 16 Chescj a clamarin a cunvigne ducj i anzians de citât. Ancje ducj i zovins e lis feminis a lerin a la semblee. Ozie al interpelà Achior, in pîts framieç de int, sun ce ch’al jere sucedût. 17 Cjapant la peraule, ur fasè cognossi ce ch’al veve decidût il consei di Oloferne, dut ce che lui al veve dit denant dai sorestants assirians e ancje la rogance sfaçade ch’al veve vût Oloferne in merit de cjase di Israel. 18 Alore la int si butà cu la muse par tiere, e adorà Diu e e berlà: 19 “ Signôr, Diu dal cîl, viôt trop ch’a son alterâts e ve dûl de umiliazion ch’e je plombade la nestre gjernazie. Vuê voltiti viers di nô cuntune muse adegnevul, stant che nô ti sin consacrâts a ti”. 20 Daspò a sigurarin Achior e lu laudarin di cûr. 21 Cuant che a saltarin fûr de cunvigne, Ozie lu menà in cjase sô e al ufrì un grant gustâ ai anzians. Par dute la mari gnot si domandà jutori al Diu di Israel.
Notis:
- 6,2 - Sot il non di Nabucodonosor, cheste volte si à di lei Antioc Epifane. Il so sorenon al voleve dî “(diu) manifestât” e si faseve rapresentâ cu la figure di Gjove. Dome sot di lui, in epoche elenistiche, la religjon pal re e cjapà pît, inviant la reazion sacrosante dai gjudeus (viôt Sir 36,9).
- 6,15 - L’autôr al palese un grant interès pe tribù di Simeon, che par altri, te storie di Israel, e reste in secont plan. Il non di Ozie al riclame chel di Uziel (1 Cr 4,42). In 9,2-4, Gjudite e riabilite il patriarcje, che in Gjen 34,30 e in 49,5-7 al è metût tune brute lûs.
- 6,19 - In fuarce dal pat, dut Israel al è un popul consacrât, metût a part dal Signôr e pal Signôr.

robotstxt: allowed

filter: keep


text:
VIERZIDURE - La leture de Bibie par furlan: svicinâsi ae Peraule di Diu confermant la dignitât de nestre lenghe
«O crôt che si lassarà une olme apassionant e nobilitant». Cussì il delegât dal vescul di Udin ae Culture, pre Alessio Geretti, al cjale ae leture di plante fûr de Biblie par furlan che si davuelzarà te glesie de Puritât a Udin dai 3 ai 9 di Avrîl, d’un continui par siet dîs e sîs gnots.
Cent e cuarante oris dulà che Diu al fevele al Friûl te sô marilenghe.
Pre Geretti, viodial cualchi riscli in cheste iniziative che e je inmaneade cu la contribuzion di cetancj sogjets e di biel principi e à vût un acet ce tant ferbint?
«L’unic probleme che al podarès jessi al è che cheste leture e vegni pleade a un event dome culturâl. Invezit, al è prin di dut un fat di fede: scoltâ la Peraule di Diu, che e à di jessi al centri de nestre vite».
Une Peraule che si scolte par furlan. In sè chest fat ce valôr aial?
«O metìn dute la nestre umanitât e la nestre culture al servizi de Peraule di Diu. Cun di plui, ricuardìnsi che la Biblie e je la opare leterarie plui impuartante de nestre civiltât. Che il furlan al sei doprât par lei alc di cussì nobil e alt al gjave vie cualsisei prejudizi in cont de dignitât di cheste lenghe. Un jutori di fonde pe massime cussience che o vin di vê tant che popul che le fevele».
Ancje parcè che al sarà un event di popul, stant che a conventin 1300 letôrs…
«Juste apont, une ocasion privilegjade par rinfuarcî la cussience di une partignince. Cun di plui e svicinarà ancjemò di plui la int ae Biblie. Tignint cont che, in gracie dai mieçs di comunicazion, la scolte e sarà slargjade ai 3 milions di furlans che a vivin tal mont. O pensi che e sarà une comozion uniche, un altri mût di tornâ a cjase, scoltant lis pagjinis che plui di altris ti fasin sintî a cjase tô».
Ai letôrs, al pâr di capî, si domande soredut di jentrâ tal spirt di ce che a leiaran, plui di jessi preocupâts di savê lei ben par furlan. Isal par chest che il vescul, bonsignôr Andrea Bruno Mazzocato, ju incuintrarà ducj par un moment di riflession spirituâl?
«Si à di rindisi cont di ce che e je la Sacre Scriture e di ce che al significhe leile. Pagjinis che a fevelin di Gjesù Crist dal principi ae fin. Cun di plui, il nestri al à di jessi un impegn par che e vegni lete in dutis lis lenghis dal mont».
Chei che si son metûts in liste a son bielzà tancj, ma ancjemò no avonde. Cemût stiçaressial la partecipazion?
«O crôt che ce che o vin dit fintremai achì al dei bielzà centancj motîfs. Dut câs, chest aveniment al è pal sigûr origjinâl, straordenari. Duncje, un doman si podarà vê la braure di podê dî “o jeri ancje jo” e di contâlu tant che protagoniscj».
Restant in cont di furlan te liturgjie, e mancje ancjemò la aprovazion de Cei dal Messâl in marilenghe. Il vescul al à contât di vê cjapât a pet la cuistion bielzà pocjis zornadis dopo jessi rivât a Udin. Ce sperancis sono di une conclusion positive?
«No son dubis in cont de aprovazion e il “sì” nol è lontan. La Conference episcopâl taliane e intint di procedi cu la aprovazion di plui di une traduzion (ancje chê taliane) rispiet ae gnove version par latin, la “editio tipica”). Il Messâl voltât par furlan al à bielzà tignût cont di cheste version e la nestre vore e je stade plui svelte di altris. Spietìn, duncje, ma come che o ai dit, o sin in vuaite».
Pre Geretti, ducj contents che il Pape ai 7 di Mai al rive a Aquilee. Al reste un pôc di marum par vie che la sô presince al pâr che e sarà dome di une ore.
«I oraris no son ancjemò chei uficiâi. O stin lavorant par che si fermi di plui, magari dôs oris».
Chenti fevelaraial par furlan?
«Sì, cence dubi».
Antonella Lanfrit


text:
Tango
Il Tango al è un bal che al ven de Argjentine, in particolâr de sô capitâl Buenos Aires e che al si è spant in Europe dal 1910. Ancje se al è considerât tradizionâl chel de Argjentine e dal Uruguai, cul passâ dal timp a son nassudis diviersis variants.
Al è un bal passionâl e cun contignûts sensuâi e erotics e al à scjadenât une fuarte oposizion di bande de Glesie.
Al à rapresentât un dai moments impuartants te evoluzion dal custum e de mentalitât moderne.
Il tango argjentin[cambie | modifiche il codiç]
I stîi plui comuns di tango in Argjentine a son:
- Tango Canyengue
- Tango Liso
- Tango Salon
- Tango Orillero
- Tango Milonguero (Tango Apilado)
- Tango Nuevo
- Show Tango (o ancje Fantasia).
Chescj a son balâts su diviers tips di musiche:
- Tango
- Vals (ven a stâi la version pal tango dal valzer)
- Milonga (une danze leade, par solit plui svelte)
- Tango Electronico
- "Tango alternatîf", musiche no classiche, ma che e sta ben cun chest bal
Musiche[cambie | modifiche il codiç]
Il tango par solit in Argjentin al è sunât de orquesta tipica, formade di arcs (violins, violis, violencei), une ritmiche (pianos, lirons) e di cualchi bandoneón, il tipic strument argjentin, simil a une armonighe.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Salms
LIBRI I
L’om, re dal creât, spieli su la tiere dal sflandôr di Diu
8 1 Al mestri dal coro. Seont la melodie di Ghit. Salm. Di David .
2 Signôr, nestri Diu,
cetant grant ch’al è il to non sun dute la tiere!
La tô maiestât o vuei adorâle tai cîi
3 cui lavris dai frutins e di chei ch’a tetin.
Tu âs fate une fuartece pe tô cjase,
fasint tasê i tiei contraris, nemîs e ribei.
4 Cuant che la vore des tôs mans, i cîi, o cjali,
la lune e lis stelis che tu lis âs pontadis,
5 ce isal mo l’om, che di lui tu ti visis,
il fi dal om, che simpri tu lu pensis?
6 Propit, tu lu âs fat a pene plui piçul dai agnui,
di glorie e di onôr tu lu cerclis;
7 su la vore des tôs mans tu i âs dade paronance,
e sot dai siei pîts dut tu âs metût;
8 ducj i bûs e dutis lis pioris
e dutis lis bestiis de campagne,
9 i ucei dal cîl e i pes dal mâr,
ch’a corin pai trois sot aghe.
10 Signôr, nestri Diu,
cetant grant ch’al è il to non sun dute la tiere!
Notis:
- 8 - Chest salm al cjante la magnificence dal “non” dal Diu di Israel. Un non che no si riferìs tant a la creazion ma a la sovranitât dal Signôr su Israel e su dute la tiere.
- 8,3 - Ancje Crist al fasarà riferiment al cjant dai fruts te sô jentrade in Gjerusalem e tal templi (Mt 21,16).
- 8,4 - La creazion e je viodude come une vore personâl di Diu, fate des sôs mans (let.: dai siei dêts).
- 8,5 - Cjalant il cîl dal Orient fodrât di stelis no si pò no pensâ a trop piçul ch’al è l’om e al misteri di Diu che si sbasse sore di lui.
- 8,7 - L’om al è metût su la tiere par paronâle e par fâ di paron sun dutis lis creaturis (Gjen 1,28).


text:
Entomologjie
La entomologjie e je che part de zoologjie che e studie i insets. La entomologjie gjenerâl e si ocupe di cemût che e son fats e cemût che si compuartin i insets, la entomologjie mediche e che veterinarie a viodin in ce maniere che lis malatiis si propaghin fra i oms o fra i animâi. La entomologije agrarie e studie il ben e il mâl fat dai insets te agriculture.
Diviersis a son lis ativitâts dal om che a àn a ce fâ cui insets come la apicolture o l’alevament dai cavalîrs.
I prins studis sui insets a son di Aristotel e daspò dai araps. La nassite de entomologjie moderne e je però dal XVI secul ancje se dome tal XIX secul si è capide la impuartance e i dams che des species di insets a fasevin al om.


text:
Zuan Batiste Tiepolo
Zuan Batiste Tiepolo (Gianbattista Tiepolo par talian) (Vignesie, 15 di Març 1696 - Madrid, 27 di Març 1770), al è stât un pitôr venezian, cognossût a Udin, pai frescs tal Domo, tal Palaç Patriarcjâl, tal Cjistiel e te Glesie de Puritât. I siei frescs udinês a son tes primis comissions de maturitât. Pâr chest motîf, Udin e je cognossude come la Citât dal Tiepolo.
I agns de zoventûtModifiche
Zuan Batiste al nas a Vignesie, il 15 di Març dal 1696 da Meni (Domenico par talian) e Orsetta Marangon. La sô e je une famee indulà che nol mancje nuie, ma cuant che al veve nome un an, so pari al mûr, e pe famee e scomencin lis dificoltâts.
Al jentre zovin te buteghe dal pitôr Grivôr Lazzarini, indulà che al impare l'abecè dal mistîr di pitôr. Al ven influençât dai plui grancj pitôrs di Vignesie, soredut dal Piazzetta, dal Veronês e dal Tintoretto.
Al scomence i siei prins lavôrs te glesie di Sante Marie dal Ospedaletto, intal 1715. Tal stes an al fâs ancje lavôrs pal dôs Giovanni Cornaro.
Intal 1716, al lavore tal fresc de glesie parochiâl di Biadene.
Intal 1717, al ven inscrit te associazion dai pitôrs di Vignesie, la Fraglia. Tal 1719, al si spose cun Marie Cecilie Guardi, sûr dâi pitôrs Francesc e Zuan Antoni Guardi. La femine i darà dîs fîs, che lu judaran come assistents. Soredut Zuan Domeni e Laurinç e saran ricuardâts ancje come bogns pitôrs.
Jenfri il 1719 e il 1720, al lavore tai frescs dal prin plan de Vile Baglioni a Messenzago. Al ven judât da Gerolamo Mengozzi, che al fasarà pâr lui, lis decorazions dai siei frescs.
Intal 1721, al lavore te Madone dal Cjarmin, che al si pues viodile te Pinacoteche di Brera. Dal 1722 al è il Martiri di San Bartolomiu pe glesie veneziane di San Stae, une vore biel.
Dal 1722 e je la Glorie di Sante Luzie, te glesie parochiâl di Vascon, dongje Trevîs Intal 1724, al finìs il Sacrifici di Isac, che al è l'ultin lavôr de sô zoventût.
Daspò di chest moment, Tiepolo al cambie mût, al lasse il so stîl, un pôc "tenebrôs", par jentrâ tal stîl de maturitât. Al scomence a doprâ colôrs plui clârs, e a meti plui lûs tai sôi frescs
Jenfri il 1724 e il 1725, al lavore tâl Palaç Sandi, cjase dal avocat Tomâs Sandi, che lu clame pai frescs dal Salon.
Jenfri il 1725 e il 1726 al piture Alessandro e Campaspe tal studi di Apelle che si cjate cumò tal Museum of Fine Arts di Montreal, indulà che Apelle, il pitôr grêc, al a lis sôs sembiancis e Campaspe, chês de sô femine Cecilie.
La MaturitâtModifiche
Intal 1726, Tiepolo al rive a Udin, clamât da Dionisio Dolfin, Patriarcje di Olee. Tal Domo al lavore ai frescs de Capele dal Santissim Sacrament. Tal Palaç Patriarcjâl al fâs lis Senis dal Vecjo Testament, cun i Personaçs de Biblie i Agnui rivoltâts cuintri Diu che a colin dal cîl, la Aparizion dal Agnul a Sare, Rachele che plate i idui, il Sacrifici di Isac'.
Te Sale rosse al piture il Judizi di Salomon, par finî cu la Sale dal tron cun i ritrats dai Vecjos Patriarcjis.
Pai fradis dal Patriarcje, Denêl III e Denêl IV, al fâs, intal Unvier, dîs cuadris cun storiis romanis, finîts tâl 1729. Vuê e son dispierdûts tâi museus di dut il mont.
Intal 1727 al nas Zuan Domeni, il so fi plui famôs, mentri tal 1730 lu clamin a Milan, indulà che al lavore tai Palaçs Archinto e Durgnani.
Al torne a Vignesie tal 1731, indulà che al lavore te glesie di Sante Marie de Fave ae Educazion de Vergjne e te 'Nativitât de Glesie di San Zulian.
Dal 1732 e je le Adorazion dal Frut te glesie veneziane di San Zeno.
Tal stes an al va a Berghem, indulà che al lavore tal Domo e te Capele Colleoni.
Tal 1734 al lavore tai frescs de Vile Loschi-Zilieri, dongje Vicence. Al finìs la Pale Rovetta e al cambie di cjase, lant te Pasine, dongje San Silvestri.
Dal 1735 a son la Madone dal Rosari e la Madone cul Frut e Sants
Tal 1736 al nas so fi Laurinç.
Tal zenâr dal 1737 al consegne il Martiri di Sante Aghite pe Basiliche di Sant Antoni a Padue. Al torne une altre volte a Milan, te Basiliche di Sant Ambrôs.
Al mande a Udin trê palis di altâr par il Patriarcje.
Al scomence lis voris pe glesie di Sante Marie dai Gjesuits a Vignesie, che al finirà tal 1739.
Te sô piture al scomence a fâsi sintì la influence dal Tintoretto e dal Tizian ma ancje des incisions dal Rembrandt, soredut tai vecjos cu la barbe, rafigurâts te Senis de Passion di Jesus Crist, te glesie veneziane di Sant Alvise.
Simpri dal 1739 al è il Martiri di San Sebastian te glesie di Dessen.
Palaç Clerici: lis voris par Francesco AlgarottiModifiche
Intal 1740, al torne a Milan tal Palaç Clerici. Al lavore te galarie, intal grant fresc de Corse dal Cjar dal Soreli, cun grups di figuris di divinitâts.
Dal 1740 e je ancje le pale dal altâr Aparizion de Vergjin a San Filip Neri.
Al torne a Vignesie intal 1741: di chel an a son lis voris te glesie di Verolegnove, lis Senis de passion te glesie di Sant Alvise a Vignesie e la Apoteosi di Vittor Pisani, condotîr che al veve vinçût le bataie di Cjoze cuintri i gjenuês.
Intal 1743, al rive a Vignesie Francesco Algarotti, scritôr di origjin veneziane, che al veve di comprâ cuadris pal Re di Sassonie August III, e di puartâju a Dresde. Tiepolo al divente so amì, lu jude, cun altris pitôrs venezians, a cjatâ cuadris dai Mestris Pitôrs, e al fasarà ancje par lui il Banchet di Antoni e Cleopatre.
Dal 1743, a son lis telis de Scuele dal Carmin, cu la Aparizion de Madone al Beât Simon Stock.
Simpri dal stes an, e je la publicazion dai Capricci, une schirie di incisions.
Jenfri il 1743 e il 1744 a son lis voris te Vile Cordellina, cun il Trionfo de Virtût e de Nobiltât cuintri la ignorance.
Jenfri il 1744 e il 1745, a son lis voris tâl Palaç Barbarigo a Vignesie, in colaborazion cun il Mengozzi Colonna.
Jenfri il mês di Avrîl e il mês di Novembar, al lavore te glesie dai Discolçs (Scalzi), simpri a Vignesie, cun il Traspuart te Sante Cjase di Lorêt, lade pierdude inte prime vuere mondiâl. A restin nome i disens. Tal stes an, al consegne al Domo di Berghim le pale cul Martiri di San Zuan.
Palaç Labia e WürzburgModifiche
Jenfri il 1746 e il 1747 il Tiepolo al è a vore tal Palaç Labia a Vignesie, indulà che al piture tal Salon des Fiestis lis Storiis di Antoni e Cleopatre e Bellerofonte parsore Pegaso al va viers la Glorie e la Eternitât. Daspò al va te parochie di Sante Foscje, dongje il puint di Noâl.
Intal 1748 al è a vore tal Palaç Manin, simpri a Vignesie pe ocasion des gnocis di Ludovì Manin e Elisabete Grimani.
Dal stes an e je la pale des Santis domenicanis pe glesie dai Gjesuits.
Il 12 di Dicembar dal 1750 il princip vescul Karl-Philipp von Greiffenklau lu clame te citât di Würzburg, te Gjermanie, par dei lavôrs. Il Tiepolo al van cu i fîs. In tal Palaç dal Vescul, Tiepolo al lavore te Kaisersaal a lis pituris de Storis di Fidri Barberosse, a lis Gnocis dal Barberosse, Il vescul Aroldo al divente Duche de Franconie, e tal scjalon grant a L'Olimpo dongje lis cuatris bandis dal mont. Al finis lis voris tal Palaç in tal mês di novembar dal 1753.
Di gnûf VignesieModifiche
Al lasse Würzburg il 8 di Novembar dal 1753, par tornâ a Vignesie. Il 8 di Mai al consegne ae glesie di San Polo le Aparizion de Vergjine a San Zuan Nepocumeno, e in tal 1754 al tache le decorazion de Glesie de Pietât ae Incoronazion de Vergjine. In tal 1757, al e a vore te Vile Valmarane, dongje Vicence. Al torne a Vignesie, par dei lavôrs te Ca' Rezzonico. Al consegne une pale di altâr ae glesie di San Silvestri a Folzone une par il Domo di Este Tal stes an al è a vore tal Oratori de Puritât e in tal Palaç dal Arcivescul di Udin In tal 1760, al è a vore a Verone, tal Palaç Canosse a Strà, te Vile de famee Pisani, e al fâs une tele, il Meracul di Sant Antoni pal Domo di Miran.
MadridModifiche
In tal 1761, il re Carli III di Spagne al clame Tiepolo a Madrid par i lavôrs dal gnûf Palaç Reâl. Tiepolo al partìs il 31 di Març, al rive il 4 di Jugn, simpri acompagnât dai fîs Laurinç e Zuan Domeni. Al vîf in Plaza San Martin. Al lavore a trê pituris, in te Sale dal Tron e in te anticjamare de Regjine. Jenfri il 1767 e il 1769 al piture siet palis di altâr par le glesie di Aranjuez. In tal 1769 al scomence lis decorazions a La Granja, ma no rive a finî i lavôrs, e di chest progjet restin nome i disens. Al mûr il 27 di Març a Madrid.
Bibliografie (par talian)Modifiche
- T. Hetzer, Die Fresken Tiepolos in der Würzburger Residenz, Frankfurt, 1943.
- A. Morassi, Tiepolo e la Villa Valmarana, Milan, 1945.
- A. Morassi, Giovan Battista Tiepolo, Londre, 1955.
- A. Pallucchini, L’opera completa di Giambattista Tiepolo, Milan 1968.
- A. Porcella, La giovinezza di Gianbattista Tiepolo, Rome 1973.
- M. Gemin, F. Pedrocco, Giambattista Tiepolo. I dipinti. Opera completa, Vignesie 1993.
- Aldo Rizzi, Il Tiepolo all'Arcivescovado di Udine, Milano 1965.
- Aldo Rizzi, Tiepolo a Udine, Milano 1969.
- Aldo Rizzi, le acqueforti dei Tiepolo, Milano, 1970.
- Aldo Rizzi, La grafica del Tiepolo: le acqueforti, Milano 1971.
- Aldo Rizzi, La mostra del Tiepolo, Milano 1971.
- Aldo Rizzi, Giambattista Tiepolo, Milano 1990.
- Aldo Rizzi, I Tiepolo a Udine, Milano 1996.


text:
28 febbraio 2010
Ondefurlane a Telefriuli
Ma ancje Piero Cargnelutti, Isabel Grattoni, Enrico Turloni, Francesca Lionetti, Ferdinando Passone, Gigi Patruno e tantis altris vôs di Radio Onde Furlane.
Apontament aes 9 di sere di doman lunis prin di Març su Telefriuli.
27 febbraio 2010
Zornade furlane dai dirits 2010 - Programazion speciâl di Onde Furlane
Une programazion speciâl par fevelâ di dirits e dai 30 agns de Radio
Ai 27 di Fevrâr dal 1511 si invià il riviel plui grant de storie furlane. Dâts dongje in bandis di vuerilie, i contadins a derin l’assalt e a brusarin i cjistiei e i palaçs de nobiltât ator par dute la Patrie dal Friûl. La insurezion e fo scjafoiade intal sanc, ma e judà a infuartî la cussience des comunitâts rurâls furlanis che, contrari di ce che cualchidun al va dilunc a contâ, no jerin pipinots mugnestris tes mans dai sorestants di in chê volte, ma sogjets impegnâts intune lungje lote par difindi i lôr dirits. Par chest si à sielzût la date dai 27 di Fevrâr par celebrâ la Zornade Furlane dai Dirits.
Zaromai di un pôcs di agns, Radio Onde Furlane, cu la poie dal Comitât 482, e celebre cheste Zornade cuntune programazion speciâl che e à chê di stiçâ la riflession sui dirits dai furlans e su lis bataiis inviadis par difindiju. Cun di plui, ta chest 2010, pe ocasion dai 30 agns de emitente si varan ancje altris elements di novitât.
La jentrade de Zornade e sarà curade dal diretôr de Radio, Mauro Missana, e dal puartevôs dal Comitât 482, Carli Pup. Il president de cooperative editore di Onde Furlane, Paolo Cantarutti, al darà des anticipazions su lis iniziativis pai 30 agns de Radio.
Vie pe buinore si fasarà il pont sul stât dai dirits linguistics e nazionâi dai furlans e di chês altris comunitâts minorizadis dal Friûl in gracie des intervistis cun Donato Toffoli (Comitât Tecnic Sientific de ARLeF), Luigia Negro (presidente provinciâl de SKGZ) e Lucia Protto (presidente dal circul culturâl Schneider di Sauris).
La part de programazion dedicade ai aprofondiments storics e sarà organizade in trê moments diferents: une analisi de situazion socioeconomiche dal Friûl jenfri stât patriarcjin e dominazion veneziane (tant che fonde par capî i acjadiments dal 1511) cu la professore Donata Degrassi de Universitât di Triest; la riproposizion di cualchi riflession di Tito Maniacco, che nol è tant che nus à lassâts, sul riviel dal 1511, sul rivielisim e su la formazion di une cierte ideologjie furlane; e une leture storiche su la insurezion de Joibe Grasse e su lis sôs causis.
Vie pal dopodimisdì, invezit, a laran in onde i aprofondiments su dirits specifics. Ta cheste edizion de Zornade Furlane dai Dirits, chescj spazis a permetaran un confront tra il dì di vuê e il nestri passât resint. Cun di fat, in ocasion dai 30 agns di Radio Onde Furlane, si proponaran dai fruçons di trasmissions su chescj argoments ladis in onde su la emitente furlane tra i agns ’80 e i ’90. Chescj “piçui barcons sul passât” a permetaran di viodi trop e cemût che il Friûl al è cambiât inta chescj agns. A coordenâ chescj spazis a saran Mauro Missana, Piero Cargnelutti e Isabelle Grattoni cul jutori di diviers ospits: Marco Spizzamiglio (rapresentant storic dal antimilitarisim furlan) al fevelarà di servitûts militârs, Ferdinando Ceschia (segretari provinciâl de UIL) di lavôr, Giorgio Cavallo (president regjonâl di Legambiente) di ambient e di teritori, e Maria Carminati (CTS de ARLeF) di scuele.
Ai 27 di Fevrâr ancje la programazion musicâl di Onde Furlane e sarà speciâl cul miôr de musiche furlane e di altris nazionalitâts minorizadis, e cun trasmissions di pueste curadis di Matteo Bellotto e de cubie storiche Francis e Adrianus (Checo Tam e Adriano Moschioni).
Buine scolte e buine Zornade Furlane dai Dirits a ducj.
Il diretôr di Radio Onde Furlane
Mauro Missana
26 febbraio 2010
Zornade furlane dai dirits 2010 - Il comitât 482
Cualchidun al varà sintût alc in mert a la "Crudel Zobia Grassa", ma parcè "crudel"? Cheste e je la version viodude cul voli di chei che lis àn cjapadis, ven a stâi i nobii sorestants. A mi mi plâs di plui la version furlane "il riviel de Joibe Grasse" cuant che par une volte i Furlans a àn di "Vonde!" a cui che in chê volte che al tibiave il popul.
Chi us met il comunicât dal Comitât 482.
27 di Fevrâr: Zornade Furlane dai Dirits
Al è zaromai di un pôcs di agns che, ai 27 di Fevrâr, il Comitât 482 al celebre la Zornade Furlane dai Dirits. Chê date, di fat, e ricuarde la Joibe Grasse dal 1511 cuant che si impià il riviel popolâr plui grant inte storie dal Friûl: un episodi storic che, fûr di ciertis leturis stereotipadis che cualchidun al va dilunc a proponi, al mostre a clâr che lis comunitâts furlanis a jerin prontis a doprâ ogni mieç par difindi i lôr dirits.
Vuê, compagn di chê volte, si cjate simpri cui che al è pront a dineâ o a usurpâ chei dirits. Vuê, compagn di chê volte, al covente che i furlans a rivendichin i lôr dirits e a lotin par difindiju. Dut câs, tantis robis a son cambiadis, a tacâ dai sistemis par puartâ indenant la lote: îr cun ronceis, pichis e arcabûs; vuê cun mobilitazions democratichis, bataiis civîls e resistence no violente.
Il Comitât 482 al è nassût cun chê di difindi i dirits linguistics e nazionâi des diviersis comunitâts minorizadis dal Friûl e, duncje, al è propit su chest teren che o vin miôr movisi. Dut câs, chest nol vûl dî che dutis chês altris cuestions no nus tocjin. Par esempli, ancje in Friûl, i efiets de crisi economiche internazionâl a son denant dai voi di ducj. No podìn, duncje, no jessi dongje di chei che ta chescj mês a àn pierdût il lôr puest di vore e a chei che a son daûr a batisi par difindilu. Ce che nus cjate malfidents, invezit, al è cemût che la politiche regjonâl, une volte finide la crisi, al pâr che e ponti plui a tornâ a proponi un model di svilup compagn di chel di cumò, impen di imbastînt un alternatîf in stât di resisti miôr ai efiets des crisis finanziariis e economichis, e ancje ae concorince internazionâl. Cun di plui, o stimìn vergognôs il compuartament di cui che al profite des dificoltâts puartadis de crisi par meti sot atac o limitâ i dirits, sei intal mont dal lavôr che inaltrò. Al sarès miôr che lis autoritâts no cjapassin masse sot gjambe chês bandieris furlanis che plui di une volte i lavoradôrs a àn jevât intant des lôr mobilitazions…
Cuant che o fevelìn di model di svilup alternatîf, no pensìn dome al mont dal lavôr, ma ae societât interie. Cun di fat, al covente un sisteme di autoguvier reâl des comunitâts locâls che al sepi gjestî cun cussience lis risorsis umanis e naturâls che un teritori variât e complès tant che il Friûl al ufrìs e no fiscâlis pal interès di altris. Ce bisugne vino di eletrodots che a savoltin il teritori e che la lôr energjie i covente a altris? Ce nus servissie une linie feroviarie a alte velocitât che e sbreghe fûr la Basse e che no à nancje une fermade in Friûl? A son juste dôs des milante domandis che o varessin gust di fâi a chei che a imponin lis lôr sieltis a di une tiere e a di un popul che al pâr che nol vedi nancje il dirit di vierzi bocje. Tant di cjapiel, alore, denant des mobilitazions di chei furlans che a rivendichin il dirit di decidi dal lôr destin e dal avignî de tiere là che a vivin.
E ce dî po dai dirits linguistics dai furlans? La leç statâl 482/99 e à juste finît dîs agns e, se no si varan novitâts, in curt si cjatarìn al so funerâl. Cun di fat, al va dilunc il tai progressîf des risorsis che a coventin par metile in vore. Par dodis lenghis e par passe trê milions di citadins, intal 2010, no varìn nancje doi milions di euros. Forsit, inte Union Europeane, dome la Grecie e rive a fâ piês di cussì… E intant che i nestris politics a restin cidins, si sassine la 482, ven a dî la leç che e varès di meti in vore l’articul 6 de Costituzion de Republiche taliane! E in Regjon ce sucedial? La gnove leç sul furlan, la 29/07, e reste ferme e lis risorsis si sbassin. Partîts e politics si mandin di Erode a Pilât, e nissun di lôr al fâs pardabon alc par cambiâ cheste situazion. Al è pardabon dongje, aromai, il pericul di pierdi chel che si à rivât a otignî cun agns e agns di bataiis democratichis.
In Regjon e je stade fate buine ancje une leç sui dialets di çocje venite. Nus àn dite che e covente par difindi la diviersitât linguistiche de nestre tiere, ma ce difese puedie rivâ di cui che al cîr dal continui di sdrumâ jù lis politichis linguistichis che la leç za e previodarès? Aromai lu àn capît benon ducj chei che – come il Comitât 482 – al è di agns che si batin pai dirits linguistics dai furlans, dai slovens e dai todescs dal Friûl. O sperìn che un tant no ur tocji ancje a chei che – furlans o no – a doprin fevelis di stamp venit. E cemût dismenteâ rom e sinti che, in Friûl compagn che in Italie, no dome no si ju ten di minorance linguistiche, ma dispès si ju discrimine a palês?
Nol è chest l’avignî che o volìn pal Friûl e al è par chest che no restarìn a cjalâ dut chest in cidin. Pal rispiet che o puartìn pes bataiis e pai sacrificis dai nestris paris si refudìn di sbassâ il cjâf e o lin dilunc a rivendicâ i nestris dirits linguistics e nazionâi. Cussì, compagn dai nestris vons, o alcìn la bandiere dai dirits e dal autoguvier, par fâ sù un Friûl che al sedi Patrie di dirits par dutis e par ducj.
Udin, Fevrâr dal 2010
Il puartevôs dal Comitât 482
Carli Pup
23 febbraio 2010
Presentazion de Patrie a Ruvigne
L'apontament al è par joibe ai 25 di Fevrâr a lis 20.00 li dal Museu di Ruvigne in Vile
A intervignaran:
Gianni Pascoli, presentadôr de serade a non dal grup dai amîs de lenghe furlane
Dree Valcic, diretôr da "La Patrie dal Friûl"
Pre Tonin Cjapielâr, Dino Temil, Dree Venier e Christian Romanini, de redazion da "La Patrie dal Friûl"
Angelo Floramo, moderadôr de serade.
19 febbraio 2010
Consei comunâl
17 febbraio 2010
Si torne a cjaminâ
14 febbraio 2010
12 febbraio 2010
Tal segn di Gjone, a Aquilee
Tal segn di Gjone a Aquilee al fevelarà de ricjece pluralistiche de antighe glesie di Aquilee.
La serade e sarà introdusude di Angelo Vianello, president de associazion culturâl Gilberto Pressacco e intervents a saran di Remo Cacitti e Angelo Floramo.
Si tache aes 20.30 e par viodi dut il program, fracait chi.
11 febbraio 2010
Bon complean pre Antoni
Ta cheste zornade diviersis robis, che tancj a clamaressin coicidencis (ma cheste peraule no mi plâs masse...), mi puartin a rifleti e a ricuardâlu.
Ce aial lassât pre Antoni? Tant, par un Friûl che probabilmentri vuê al à tante dibisugne di int come lui, ma che compagns no si 'nt cjate cussì facil... (ma, no dut al è pierdût!)
Un Friûl che al va indevant plui par inerzie che par braure di jessi une tiere siore di un patrimoni inestimabil e che pluitost che alçâ il cjâf e pratindi il so, al è dispost a cori daûr cul cjapiel in man, simiotant chei altris... (ma, no dut al è pierdût!)
Un Friûl che al à dibisugne di un scufiot par sveâsi, parcè che durmint masse e cu la panze plene, tu coris il pericul di lassâti scjafoiâ di un rivoc. (ma, no dut al è pierdût!)
Auguris pre Antoni, e ancje se la situazion e podarès jessi miôr, o pensi, parcè che no dut al è pierdût, che tu nus disaressis "O salvarìn lis nestris animis cul tignî dûr" (Lc 21, 19) savint però ancje che si à "vê il coragjo di sunâlis, o disarès cun preference cuant che al coste di plui", come che al varès dit pre Checo Placerean.
10 febbraio 2010
Memorie infoibade
pre Antoni Beline, Cirint lis Olmis di Diu, ai 17 di Fevrâr dal 2007 (par lei dut, fracait chi)
Cun di plui us segnali ancje chest document dal scrit di une comission taliane-slovene che al fevele di chest argoment. Pecjât che, ancje se in Slovenie al è stât publicât dal Guvier, chi inmò no. Fracait chest link.Achì dut il pdf dal document.
09 febbraio 2010
Al è za passât un an...
08 febbraio 2010
Lenghis minoritariis e Europe
05 febbraio 2010
Auguris ancje a Rof
E il Friûl no dome i varès di fâ i auguris, ma ancje ringraziâle par dut ce che e à fat e e continue a fâ.
04 febbraio 2010
La "Spade" dal misteri
Al è dome un piçul misteri citadin che al zire par Udin...
Come che us vevi segnalât ancje jo, Frank Spada al è jessût cul so ultin libri.
Ma cheste no je la uniche novitât... di fat ator par Udin a son che si domandin: "cui isal?... cui no isal chel fantat che si viôt te foto in blanc&neri?".
Al somee che al sedi propit lui, cuant che al jere fantat... cualchi Carnavâl al è passât, plui di un e di doi...
Se mi domandassin a mi, o disarès che al è un blogarin simpatic che ogni tant al passe di ca e mi segnale i siei lavôrs: o ai lete cualchi conte, ma il so libri no inmò (e par chest i domandi scuse, ndr).
E o zontarès ancje che cumò o soi preocupât parcè che no sai se al tornarà a cjatâmi tant dispès, stant che ancje lui... al à screât il so blog (lait a viodi il link)!
Benvignût te blogosfere, Frank!


text:
Vita, storia e lavôr a Davâr
Visitis vuidadis
Visitis vuidadis ae scuvierte dai museus e dal teritori di Davâr par scuvierzi la realtât storiche e etnografiche dal teritori, lis dimoris di valôr storic e architetonic, la memorie dai lûcs.
Aes 10.00
Visite vuidade al Museu de see veneziane
Aplis di Davâr
Aes 17.00
Visite vuidade al Palaç Micoli-Toscano
Mion di Davâr
Info e prenotazions:
WhatsApp 338 6179648
[email protected]
Par notâsi si à di indicâ, dentri dal 6 di Mai, non e numar di telefon di riferiment, il numar di partecipants, a cuale visite che si vûl partecipâ e la date. Lis visitis si fasaran dome in câs che si sedi in zone zale, cuntun minim di 8 personis e un massim di 15.


text:
Di Triest / Gurize / Udin / Vignesie
Autostrade A 23 > jessude Glemone-Osôf > al semafar di Glemone-Campagnole zirâ a man çampe > lâ indevant par plui o mancul 2 chilometris bande Trasaghis > passât il puint di Braulins, zirâ a man drete par Bordan.
Di Udin
Statâl Pontebane (SS 13) > al semafar di Glemone-Campagnole zirâ a man çampe > lâ indevant par plui o mancul 2 chilometris bande Trasaghis > passât il puint di Braulins, zirâ a man drete par Bordan.
Di Trevîs / Pordenon / S. Denêl
A Osôf, zirâ a man çampe ae crosere subit dopo dal semafar > lâ indevant par plui o mancul 3 chilometris > passât il puint di Braulins, zirâ a man drete par Bordan.
Di Austrie / Gjermanie / Nord Europe
Dopo il confin di Tarvis > lâ indevant su la autostrade A 23 fin ae jessude Glemone – Osôf > lâ indevant bande Nord su la Statâl Pontebane (indicazions Tumieç / Vençon) > al semafar di Glemone-Campagnole zirâ a man çampe > lâ indevant par plui o mancul 2 chilometris bande Trasaghis > passât il puint di Braulins, zirâ a man drete par Bordan.


text:
LIS STORIIS DI PIÇUL – La lune e l’aiaron
€ 12,00 € 10,00
106 disponibili
BREVE DESCRIZIONE
Piçul al è nassût tal 1980 e tal 2001 al è stât il protagonist di cuatri venturis: al à nadât, al è stât dentri t’un orloi, al à svolât, si è insumiât di besteutis zentilis.
Cjalant la so date di nassite cumò al varès di jessi un om, ma lui al è cressût dome un pôc parcè che al è simpri une vore curiôs, un don di ducj i frutins e che Piçul nol vûl pierdi pe strade.
Cui no si è mai insumiât di fermâ il timp, podê svolâ su la Lune o rivâ a cjatâ di dulà che
al ven fûr l’aiaron?
E cuant che Piçul si met intalcjâf une idee…
Alore, fuarce, lin cun Piçul a vivi chestis dôs gnovis venturis!
La Autôre
Descrizione
Piçul al è nassût tal 1980 e tal 2001 al è stât il protagonist di cuatri venturis: al à nadât, al è stât dentri t’un orloi, al à svolât, si è insumiât di besteutis zentilis.
Cjalant la so date di nassite cumò al varès di jessi un om, ma lui al è cressût dome un pôc parcè che al è simpri une vore curiôs, un don di ducj i frutins e che Piçul nol vûl pierdi pe strade.
Cui no si è mai insumiât di fermâ il timp, podê svolâ su la Lune o rivâ a cjatâ di dulà che al ven fûr l’aiaron?
E cuant che Piçul si met intalcjâf une idee…
Alore, fuarce, lin cun Piçul a vivi chestis dôs gnovis venturis!
La Autôre
Dissens di Francesca Gregoricchio
Recensioni
Ancora non ci sono recensioni.
Be the first to review “LIS STORIIS DI PIÇUL – La lune e l’aiaron”
Ti potrebbe interessare…
-
LIS STORIIS DI INGE E BACH
Inge e Bach, i protagoniscj di chestis dodis storiutis, a son doi orsuts ninins e tenars, ma ancje un pôc birbants, come che a son ducj i canais dal nestri marimont…
Ilustrazions di Francesca Gregoricchio
-
CONTIS CUSSÌ pai frutins
Autore / Autôr: Rudyard Kipling
Traduzioni e illustrazioni / Traduzions e ilustrazions: Francesca Gregoricchio
Testo bilingue Inglese / Friulano
Opare uniche tal so gjenar: lis plui bielis storiis di Kipling sui animâi e le nature voltadis par furlan, cul test origjinâl inglês in bande e biei dissens colorâts e divertents.
-
FAMEIS 1 – Mê mari e fâs il marangon
Loreta e à une famee che e pararès un pôc strambe. Ma ce isal di stramp tal vê une mari che e see, e inclaude, e incole e un pari che di sabide si met a sopressâ? E metìn dongje ancje un fradi di trê metris e une sûr inmagadore. Par Loreta cheste e je la famee, la uniche, la sô. Nol à impuartance par jê cui che al fâs ce, culì jê e cjate comprension, amôr e rispiet.
Loretta ha una famiglia che sembra un po’ strana. Ma cosa c’è di strano nell’avere una mamma che sega, inchioda, incolla e un papà che di sabato si mette a stirare? E aggiungiamoci anche un fratello di tre metri e una sorella streghetta. Per Loretta questa è la famiglia, l’unica, la sua. Non ha importanza per lei chi fa che cosa, qui trova comprensione, amore e rispetto.
-
INGE E BACH 2 – Gnovis Storiis
Inge e Bach a stan cressint. Come ducj i piçui dal creât ancje lôr a scuvierzin un pôc a la volte che il mont nol finìs a Tarvis: che fûr di cjase e je tant int di cognossi, tancj puescj di visitâ e tantis robis ancjemò di imparâ. E vignarà a un ciert pont fintremai l’ore di cjapâ sù la cartele e lâ a scuele cun chei altris fruts. Ma a restaran simpri doi orsuts, Inge e Bach, ninins e simpatics: jê cul floc colôr di rose e lui cul floc celest.


text:
jere par nissun. Tant al è vêr che ducj i coscrits de classe di Gabriêl a jerin
lâts vie pal mont. Lui, cun sô Mari vedue e sô sûr vedrane nol veve podût fâ
come lôr. Di mistîr al faseve il sblancjin, ma colpe de miserie presint in dut
il paîs, a part cualchi cjôt o gjalinâr, no lu clamave nissun. Cussì par
cuistâsi il pan al faseve ancje il peleâr. Par chest lavôr al partive di vinars
e di Sabide a buinore, par imbusâsi in ducj i curtîi indulà che al copave lis bestiis
che dopo si metevin in padiele pe fieste che si faseve indenant.
cunins, che a jerin lis bestiis che i permetevin di cjapâsi pardabon cualchi
franc, vendint lis lôr piels sul marcjât dai peleârs.
de murie di chês bestiis, si e no che al podeve contâ sui dêts di une man i
cunins copâts intun mês. Une dì, par chest, al jere cussì avilît che no savint
plui a ce Sant avodâsi al jere lât a preâ tal cimitieri su la tombe di puare sô
none.
veve dit par jê cualchi recuie, si è sintût clamâ.
un franc? Lu àn a pene metût sul taulaç de cjase mortuorum e jo ai di veglâlu
par dute la gnot.”
al à subit zontât, mi à dât doi mil francs, e se tu, tu ti fermis cun me, di
chescj, cinc cent tai doi a ti”
i dave la pussibilitât di metisi pardabon alc te sachete.
cun lui a vuardiâ chel puaret, che dome tal doman cu le autopsie a varessin
podût capî se si jere copât, se al jere muârt di frêt o se i jere vignût un
colp.
content, ancje parcè che, fevelant, al veve alçât il so compens a vot cent
francs, cu l’impegn che al sarès tornât jù lui tal paîs par comprâ un butilion
di vin par bevi vie pe gnot.
jere za rivât tal mieç dal paîs. Il probleme al jere dome che al veve tante
sêt, e cun di plui al à cjatât un so vecjo amì. Cussì par une robe e chê altre
al è tornât indaûr che si jere fat scûr.
schene che cui dolôrs lu lambicave, al veve pensât di impisulîsi. Ma là podevial
pognisi e slungjâ lis gjambis? Nissun probleme. In cuatri e cuatri vot, metût
par tiere il muart che aromai, lui nol veve plui bisugne di nuie, si jere metût
tal so puest.
ben che intun moment in chel cidinôr si je propit indurmidît. Al durmive cussì
ben che dome la fuarte ciulade dal porton dal cimitieri lu veve sveât.
finalmentri al jere tornât indaûr.
lum che no viôt nuie e o riscj di inçopedâmi in cualchi tombe” al vosave Gabiel
par fâsi sintî che al jere tornât.
rispueste. Plos, par tant che al jere mataran, al veve pensât di fâi cjapâ un
biel spac.
chel taulaç indulà che si jere distirât a pene che lui al ves vierte la puarte.
che si alçave, nol varès che podût pensâ che al fos stât chel muart che si
tirave sù dal taulaç di bessôl.
propit cuant che lui al jentrave.
puar Gabriel, lassìn sta che si jere cagât tai bregons, no son peraulis par
podê contâle.
cori come un mat. Cui talons che i batevin tal cul al è scjampât vie pes
campagnis fintremai che al è rivât tes palûts dal paîs, indulà che par fuarce
di robis la sô corse si è fermade.
neris come il cjarbon che al veve i jerin deventât blancs al jere ancje lât fûr
di cjâf. Tant al è vêr che jenfri chês grandis busis di aghe ferme lu àn cjatât
dopo une setemane savoltât. E il butilion di vin ce fin aial fat?
varês mai crodût che Gabriêl al cjapàs tante pôre dome par viodi un muart che
si alçave in pîts.


text:
Lei par furlan: vu- e u-
7 coments On Lei par furlan: vu- e u-
-
Jo o vierzarès il dibatit sul fat che o vin di standardisâ doprant une grafie che, forsit par rispiet o par pôre di inovâ,a no si gjustifiche plui di chel tant. Di fat, al mi somee che il sielzi di imponi le V cuant che no si à di pronunziâle a varès podût sei lassade in bande par vie che lis lenghis feveladis a van simpri tal sens de semplificazion, soredut al dí di vuê che cun internet a si tint à scrivi in abreviât.Cun di plui, a son agnorums che par un grum di nô, le V a é sparide o no si é mai sintude pronunziâ.Al é cussí par un grum di câs che cualchi volte a 'sunin' veramenti strani. O dîs 'Veramenti' invezit di 'Veramentri' a pont par mostrâ un'altri esempli. Strani ancje che achi, jenfri di nô, nissun al cjapi le pene di zontâ le sô. Sino in tune ostarie o in tune scuele?
-
O mi permet di zontâ ancje alc in favôr di un dai nestris contecurtârs e furlan di adozion ma che il puarin al cognos plui succès par talian:-)
e chi ai cjatât in tar chest sito
http://www.braviautori.com/rivistabraviautori
Se o lais à une a dâ une cucade, o cjatarês une sô interviste tal numar doi de riviste chi podês scjariâ in PDF come che us rive di fâ simpri cule Patrie dal Friûl o il Diari.
-
karo Iayo ai proprjo ragyone: trovo qe anke yn italjano sya stato jnutyle stabyljre una grafya, ke tanto sy capjshe sempre bene cuando sy scriwe. Lo ymportante he scrjwere, mjka cierte qonwenzyoni! He injustyfikabyle!
😉
-
Furlanâr….sumosù! In dutis lis lenghis une robe e je la fonetiche e une altre la grafie.
Talian: acqua, quadro, acquistare, e v.i., parcè no scrivi: akua, kuadro, akuistare ? Metin simpri un "k" o no vin plui rognis!
ti saludi
michi
-
E se no tu âs vonde o ti zonti altris esempli:
1) talian: foGLI – GLIcine
il "GLI" aial il stes sun intal fevelâ? Pense ce complicazion par un che al è daûr a imparâ il talian!
2) Francês: la mère – le maire – le mer. Il prin al significhe "la mari", il secont "il sindic", il tierç "il mâr". La pronuncie? SIMPRI COMPAGNE! Ma no dome: il sindic e il mâr e son ducj e doi s.m.! Ce casin, isal vêr Furlanâr? In lenghe francese "AI" si pronunce simpri "E". Ma no vonde. A esempli: "EAU" si pronuncie simpri "O". E v.i….
3) stesse robe in todesc; e no ti conti in inglês dulà che no isistin regulis di pronuncie. O tu sâs cemût si scrîf une peraule…..o a scuele tu cjapis "zero" intal detât!
mandi!
Michi
-
-
Pingback: Lei par furlan | Contecurte ()


text:
GNO VON BEPOPALON
€ 15,00
100 disponibili
BREVE DESCRIZIONE
Lussia di Uanis, scritore e artiste, cu la storie dal farc Bepopalon e dal farcut so nevôt nus ufrìs une conte dulà che âfs, mariutinis, jespis e scussons, magnis e lisiertis, parussulis e cisilis, chechis e çoris, sghirats, surîs e parfin pantianis (e une schirie di altris besteutis) a àn la fuarce di reagjî e di difindi il lôr habitat menaçât dai umans.
Ilustrazions di Guido Carrara
Fotografiis di Marco Cuoco
Descrizione
Lussia di Uanis, scritore e artiste, cu la storie dal farc Bepopalon e dal farcut so nevôt nus ufrìs une conte dulà che âfs, mariutinis, jespis e scussons, magnis e lisiertis, parussulis e cisilis, chechis e çoris, sghirats, surîs e parfin pantianis (e une schirie di altris besteutis) a àn la fuarce di reagjî e di difindi il lôr habitat menaçât dai umans. Come che e spieghe la Autore inte so introduzion, “in gracie de television e di internet o podìn viodi leons e elefants come se a fossin vicins di cjase, ma la besteute che o viodìn propit li, dal vêr, al è pericul che no savìn nancje come che si clame inte nestre marilenghe”. Cussì, dopo de conte, Lussia e à zontât des schedis che a descrîvin cun nozions minimis la vite e la riproduzion “di chescj amîs che a condividin cun noaltris il viaç su chest planet”, ven a stâi i animâi nomenâts e protagoniscj de conte.
Ilustrât in maniere divertente di Guido Carrara, inricjît cu lis imagjins dal fotograf naturalist Marco Cuoco e completât cui dissens in blanc e neri (di copiâ e colorâ) prontâts de stesse Autore, chest librut al devente un imprest didatic straordenari di educazion ambientaliste par furlan.
Lussia di Uanis, scrittrice e artista, con la storia della talpa Bepopalon e della “talpetta” suo nipote ci presenta una storia dove api, coccinelle, vespe e maggiolini, bisce e lucertole, cinciallegre e rondini, gazze e cornacchie, scoiattoli, topi e perfino ratti (e una schiera di altri animaletti) hanno la forze di reagire e di difendere il loro habitat minacciato dagli umani. Come ci spiega l’Autrice nella sua introduzione, “grazie alla televisione e a internet possiamo vedere leoni ed elefanti come se fossero vicini di casa, ma delle bestioline che vediamo proprio lì, dal vivo, rischiamo di non sapere neppure il nome nella nostra madrelingua”. Così, dopo la storia, Lussia ha aggiunto alcune schede che descrivono con nozioni minime la vita e la riproduzione “di questi amici che condividono con noi il viaggio su questo pianeta”, ovvero gli animali nominati e protagonisti della storia.
Illustrato in maniera divertente da Guido Carrara, arricchito dalle immagini del fotografo naturalista Marco Cuoco e completato con i disegni in bianco e nero (da copiare e colorare) preparati dalla stessa Autrice, questo libretto diventa uno strumento didattico straordinario di educazione ambientalista in friulano.
Recensioni
Ancora non ci sono recensioni.
Be the first to review “GNO VON BEPOPALON”
Ti potrebbe interessare…
-
CONTÂ DI NÔ Bielis e brutis dal Friûl di Mieç
Bielis e brutis dal Friûl di Mieç
Contadins, feminis, fruts che a àn vivût intal Friûl di une volte a popolin chest libri, par furlan cun traduzion par talian. Cun peraulis e imagjins a son contâts i moments de vite di ogni dì e cualchi event impuartant de storie sociâl. Il libri si indrece ai fruts dai 6 ai 13 agns, ma ancje a insegnants e gjenitôrs e nonos che a podaran insiorâlu cu lis lôr esperiencis.
-
DINDARINE DINDARONE + CD
Chest al è un piçul viaç jenfri i sunôrs presints inte nestre regjon siore di lenghis e culturis diferentis, jenfri lis ninenanis, lis tiriteris, lis filastrocjis che dulinvie i agns a àn compagnât frututis e frututs intai siums e intai zûcs e che a son testemoneancis di une memorie che par fortune no si è ancjemò sfantade dal dut.
Questo è un piccolo viaggio dentro i suoni presenti nella nostra regione ricca di lingue e culture differenti, fra le ninne nanne, le tiritere, le filastrocche che nel corso degli anni hanno accompagnato bambine e bambini nei sonni/sogni e nei giochi e che sono testimonianze di una memoria che per fortuna non si è ancora persa del tutto.
Ilustrazions di Federica Pagnucco
-
INGE E BACH 2 – Gnovis Storiis
Inge e Bach a stan cressint. Come ducj i piçui dal creât ancje lôr a scuvierzin un pôc a la volte che il mont nol finìs a Tarvis: che fûr di cjase e je tant int di cognossi, tancj puescj di visitâ e tantis robis ancjemò di imparâ. E vignarà a un ciert pont fintremai l’ore di cjapâ sù la cartele e lâ a scuele cun chei altris fruts. Ma a restaran simpri doi orsuts, Inge e Bach, ninins e simpatics: jê cul floc colôr di rose e lui cul floc celest.
-
DIZIONARI ILUSTRÂT
Chest dizionari al è nassût tant che materiâl didatic in cors di furlan di nivel base: al è stât fat par cui che si svicine al furlan e che al cîr di slargjâ il sô vocabolari doprant ilustrazions semplicis, fintremai di fate diletantistiche, ma imediadis. In cheste maniere si è volût meti adun un imprest che al judi a imparâ lis peraulis leantlis dretis ai concets e cence passâ par mieç di une altre lenghe, duncje l’aprendiment al rive plui insot e, tal moment di capî o di fevelâ, la paronance su lis peraulis e je plui svelte e naturâl.


text:
26 luglio 2008
Sul sît archeologjic de Tumbare
Chi a son stâts cjatâts i rescj di un zovin di 17/18 agns (te foto, i vues) che, stant la dimension de tombe, al à di vê vût un rûl une vore impuartant tal so vilaç. Si fevele di une sepolture che e à plui o mancul 4000 agns di storie. Une tessare preziose tal mosaic de storie de nestre tiere che e conferme la sô origjin ben prime de vignude dai Romans.
Come che si viôt te fotogallery, e je ben evidente la stratigrafie de Tumbare.
La sepolture e je stade fate prin di dut fasint la buse dulà che al è stât metût il muart. Parsore di cheste al è stât fat un prin côl circolâr di claps e pieris alt 2 metris e cuntun diametri di cirche 20.
Par finî, il dut al è stât taponât cun tiere, argjile e gravis fint a une altece di 7/8 metris, mi somee a voli.
Par datazion e dimension, chest al rapresente un monument funerari pardabon impuartant.
Une testemoneance che nus lee une vore di plui al cûr de Europe che no al rest di Italie: di fat sîts come chescj si cjatin ancje in Venit, Carinzie, Slovenie, Cravuazie... ma no volarès dî imprecisions e mi fermi chi.
Une curiositât: l'assessôr Violino mi à presentât il paron dal teren. Agns indaûr al veve di tacâ a plantâ il vignâl e al è lât in comun a domandâ se al podeve splanâ cheste culinute che al veve tal cjamp. Il comun al veve dit di sì, ma lui, rivât sul puest al à tornât a pensâi parsore e al à dit "Ma parcè tirâle vie... jo le lassi" e al à plantât lis vîts ator ator tignint la Tumbare. Vuê a distance di agns e dopo de scuvierte di Rovul (chest il non che al à volût dâi al zovin) si à di dî brâf a chest om cussì inteligjent che al à vude la intuizion di conservâ cheste testemoneance dal passât!
Par savê alc di plui di cheste impuartantissime scuvierte, lait a lei chi e par cui che al à voie di viodi cualchi foto dal sît, ve chi la fotogallery de Tumbare.
3 commenti:
- thermonuke ha detto...
-
Iteressant ise une robe visitabil o ise dome par adets ai lavors?
- 27/7/08 16:12
- Christian Romanini ha detto...
-
Mandi Thermo
jo no soi adet ai lavôrs. Il cantîr al è viert e jo o soi lât semplicementri fint li, o ai domandât e mi àn parfin fat fâ lis fotos. prove: al è su la strade che e va jù a vilevuarbe dongje de aziende farmaceutiche
- 27/7/08 17:06
- Venusia ha detto...
-
e sarès une biele robe se la int e làs a viodi chestis robis! però moviti parce che tra poc lu gjavaràn par puartâlu a analizâ!
- 28/7/08 09:33


text:
Jo o vevi chê di fâ bielis cjaminadis par stradis di tiere, mi sintivi libar pierdint i voi in chês campagnis planis e viertis. Vantaçs di vivi dongje di une zone ancjemò rurâl. In chê matine un slusignâ strani mi à fât fermâ e cjalà dabàs. Jê e jere alì, plene di gotutis di rosade, slusinte tal soreli, metude a mieç intune crepe dal troi. E someave antighe, propit come chês che si dopravin in puartons di une volte, di len grues e sculpît. Fats i miei 45 minûts o soi tornât.
Cuant che o jeri pront a fâ di gulizion, une imagjin mi è vignût tal cjâf. O soi lât te puarte. La clâf di fier e jere dentri de sieridure. Jo, distrat come simpri, le vevi metude par erôr tal puest de mê clâf.
No podevi crodi di vê podût vierzi istès. Le ai poiade parsore la scansie. Stranementri, e veve ancjemò un segn di chel slusignâ che me veve fate scuvierzi.
“O ai daurman di cambià cuntune sieridure plui sigure”, mi soi dit.
Ma nol jere chel il probleme.
Daspò misdì mi tocjave di fâ la pulizie di cjase, ma il dì al jere tant biel che o ai pensât di lâ a lei tal zardin. O ai passât plui di une ore cirint di vierzi la puarte dal curtîl, e une volte che cun tantis fadiis lu ai fât, al è stât nome par viodi une grant nûl di mussats che a mi vignivin cuintri. O soi restât dentri e o ai fate une pulizie miôr che tantis altris.
Chê sere o ai dovût cumbinâ di cene cence lâ a fâ spesis, profitant dal pôc ce che al jere intal frigo. La puarte de strade e someave dutun cun il mûr. Tal indoman, prime di clamâ al sieradurâr o ai fât une ultime prove e la puarte si è vierte cence fastidis.
Cun il passâ dai dîs mi si è sclarît cemût che al saressin ladis indevant lis robis: se o ai di vierzi une puarte par fâ alc e la clâf no vûl, la puarte e reste sierade e daurman si vierç chê puarte che e va indulà che la clâf e vûl che jo o vadi.
Lâ fûr al è pussibil nome se jê e je dacuardi cun ce che o voi a fâ o cui che o voi a cognossi o a viodi.
Se e tache a nassi une gnove idee tal cjâf e a jê no i plâs, mi piert in imagjins di gotutis di rosade e la idee e svole cun lôr.
Se o scrîf une conte che no i plâs, internet si taie e jo no pues inviâle e si piert il schedari.
Un dì o vevi nome pensât di liberâmi di jê ripetint lis azions da cuant che le ai cjatade, cjaminâ e lassâle sul stes toc di strade intestesse ore. O soi stât cence podê lâ fûr par une setemane!
O ai provât a spaçâle cuntun martiel e o ai ricevût un cuintricolp che mi a fât colâ, par pôc no mi soi rot il cuel.
O ai provât a dâi fûc e par une altre setemane o soi stât dongje a murî di une altissime fiere. O ricuardi a pressapôc cjalt, sgrisui, sudôr, e un sium dentri di cjartis di tarot dulà che miei dincj a jerin chês da la clâf.
No mi par il câs di fastidiâus ancjemò ripetint esemplis compagns.
Da cuant che le ai cjapade, la mê vite al je lade secont la volontât de clâf. Ma jo o devi jessi sclet: lis robis e il sens a si àn metût a puest avonde. Dut al è plui ordenât e prevedibil. Nome mi met un pôc avilît no savê che altris sens, o altris vitis – o clâfs – a restaran fûr.
Fin ca ce che o vevi scrit îr sere (ce che mi a lassât scrivi).
Vuê la clâf no je inte scansie. Dutis lis puartis e barcons a son vierts. Dut il aiar ator di me al somee plen di slusintis gotis di rosade.
O voi fûr di corse. Cuant che mi volti a no son plui la cjase, il zardin, il mont. Nome jo in viaç intal nuie.
di Zorç Cesaratto
1092


text:
08 dicembre 2008
Scritôrs o letôrs?
Un popul che nol lei, al è dificil che al tachi a scrivi. E je vere che magari autôrs di gale a son za rârs di se: tal articul si ricuarde Pasolini pe poesie, ma si dismentee pre Antoni Beline pe prose. Jo stes no ai rivât inmò a lei ducj i libris che al à scrit pre Toni. Trops di chei che a lei chest blog lu àno za fat? La rispueste a cheste ultime domande e je la rispueste secont me al parcè che i primis leteraris a son in crisi. Fintremai che no si varà un public di letôrs, al sarà dificil vê une cressite. E di chest no si pues fâ une colpe a la int. Ma no si pues sierâ i voi devant de responsabilitât di cui che al à la pussibilitât di produsi. Mi plasarès che ancje i autôrs a frontassin il marcjât dal libri in lenghe furlane e lu fasessin no contentantsi di produsi art, ma spindintsi par promovi la lôr produzion. Nol baste scrivi un biel libri se dopo nissun lu lei. E par tirâ dongje il letôr tocje ingolosîlu, magari prin cun alc di acessibil ancje in tiermins di lungjece e dopo lant a proponi tescj cun snait e cun elements che a podedin plasê ai zovins: tal cine par furlan si à viodût, ma te leterature mi ven tal cjâf Donald dal Tiliment, Niari, il stes pre Toni al scriveve "...et incarnatus est", test teologjic une vore profont e dificil, ma al veve tacât tradusint e proponint al so popul lis flabis di Fedro (il prin lavôr par furlan) o Pinochio o tescj man a man simpri plui articolâts. Dome puartant par man la int pas dopo pas, si podarà vê un public che al cres e al domande simpri plui libri e cun nivel simpri plui grant. Se invezit si bandone la int, no stin a lamentâsi se dopo i premis leteraris no vignaran plui assegnâts.
14 commenti:
- Christian Romanini ha detto...
-
Sul MV pagjine Marilenghe
MARTEDÌ, 02 DICEMBRE 2008
Pagina 15 - Speciali
La prose furlane e à bisugne di autôrs che a viodin lontan
RIFLESSION
di ANNA BOGARO
Ce sucedial ae leterature furlane contemporanie? Lis juriis a son in dificoltât: i plui impuartants premis leteraris regjonâi in lenghe furlane a tindin a no assegnâ il prin puest. L'ultin câs al è chel dal innomenât San Simon di Codroip, dedicât ae memorie di Agnul di Spere (Angelo M. Pittana).
«I vûl un furlan plui autentic», e à dit ai autôrs partecipants la presidente de jurie dal San Simon 2008, Franca Mainardis, che – ancje jê scritore – e ponte il dêt cuintri un ûs malsestât dai averbis li che la lenghe furlane par sô nature no ju ametarès. Ai gnûfs scritôrs si domande di tornâ a scuvierzi il repertori lessicâl, e ancje morfologjic, metût adun di secui di lenghe doprade ogni dì. «Il furlan nol à bisugne di lâ daûr des modis dal moment», al è stât dit simpri ae cerimonie di premiazion dal San Simon.
Si podarès fâ un grum di considerazions su chest sbassament di nivel segnalât tai premis leteraris locâi, scomençant dal fat che i scritôrs in marilenghe si contin cun numars pardabon piçui e tignint in cont che la alfabetizazion dai furlans e je une concuiste resinte.
Dongje di chest, o varessin di fâ une distinzion jenfri poesie e prose. Il nivel de poesie furlane nol è in discussion e al basti fâ il non di Pierluigi Cappello, che al à ricevût premis di gale ben al di fûr des frontieris de Patrie. Su la prose, invezit, la nestre leterature e sflade e no dome in dì di vuê: o vin une tradizion lungje e siore pe poesie cuant che pai romançs e pes contis lungjis l'elenc des oparis si scurte di brut. Chest, mi samee, al è un pont che al mertarès di lâ cetant in sot.
Si pues dî alc za subit sul rapuart fra langue e parole tai scrits leteraris furlans, o miôr su la atenzion gjenerâl che si poie par solit dome su la langue. Al è clâr che intune leterature in lenghe minoritarie l'aspiet linguistic al sei centrâl e anzit al deventi sisteme di riferiment condividût, ma nol pues justificâ di bessôl la cualitât di un test. Al reste di capî se ancje la parole dal scritôr e, plui a larc, i temis frontâts da la narative contemporanie par furlan a rivin a jessi al pas cui timps che o sin daûr a vivi e, soredut, al pas cu la buine leterature di ogni ete e di ogni cjanton dal mont.
Dut câs, al è un fat che dai agns Novante in ca, vâl a dî in agns di metude in vore di imprescj legjislatîfs che a prudelin l'ûs de lenghe a ducj i nivei, la leterature furlane no sta piç miôr, ni si viodin a cressi autôrs che i fasin fâ un salt indenant sot cualchi aspiet.
Forsit o vin dome di sperâ intun gnûf Pasolini, ven a stâi in cualchidun che al vegni a contânus ce che o vin sot dai voi e che no viodìn, e che lu fasi te nestre lenghe, cjapantle di imprest, savoltantle, imbastardintle ma doprantle, in muse a cualsisei tradizion.
- 8/12/08 17:26
- Sandri Carrozzo ha detto...
-
Par gno cont si à di dividi la legjislazion e la produzion leterarie: ce vuelial dî che no si viôt un miorament de leterature di cuant che a son lis leçs di tutele?
Se si resone cussì si cole tal erôr di pre Meni Zanier che, cun dut il rispiet, al dimostre di no vê capît masse di leçs, se ogni pôc al dîs (o i fasin dî chei che a scrivin letaris cence costrut tal MV) che lis leçs di tutele si son dismenteadis de leterature.
Un bon autôr nol nas e nol devente par fuarce di leç, ma par passion, par une schirie di cundizions positivis, che lis leçs a puedin favorî dome in part, e par câs o destin: ancje tes miôr cundizions dal mont al è un câs fortunât che un talent si buti te prose e no in altris ativitâts, artistichis o no.
Par ce che o pensi jo i autôrs une vore bogns a son, in part tra i vincidôrs dai premis leteraris dai ultins agns (ancje dopo des leçs), ma in part ancje fûr (o pensi par esempli a Morat, ma ancje a Ivano Urli e a altris). Il discors al è che a son pôcs che ju lein: une reson, tu le âs motivade ancje tu, e je la dificoltât dai "analfabets" di lei la prose, chê altre e je che i libris a son pardabon dificii di cjatâ. La editorie, in particolâr la distribuzion, a son ce che a fasin la diference tra il nivel une vore alt de musiche furlane e chel, che al somee bas ma no je vere, de leterature.
A chel si zonte che il marcjât e i costums sociâi a àn usât la int a lei simpri mancul e/o simpri piês: vâl a dî che in gjenerâl o si lei pôc o si lei prose comerciâl scrite cun cualchi abilitât tecniche di bas profîl, ma cun valôrs artistics miserabii.
In struc: ce che si pues miorâ, ancje par leç, a son la distriubuzion editoriâl e la alfabetizazion. I grancj autôrs a son un regâl di Diu, o dal câs.
- 8/12/08 20:53
- thermonuke ha detto...
-
Sicome su Donald tu mi as rot ben ben i c.... mal soi ancje let.
O sarai ignorant ma le vite e je masse curte par:
discuti cun int stupide
lei libris inutii
bevi vin trist
forsit dome il prin no si rive a evità chej altris doi o cir di aplicau pal pussibil.
Par vigni al to argoment al e un tic semplicistic di che le int no lei parce ingorantizzade di furlan.
Come che al e comudut defini pasolini un poete furlan.
Ma ce vutu jo soi plen di ideologje....
- 9/12/08 02:02
- Scovacis ha detto...
-
Oh là, finalmentri un dibatit interessant ;-)
O soi d'acuardi cun Chris e anzit o marchi cun fuarce che il probleme al è che i furlans no san o a an fature a lei par furlan. Chest al ridûs la platee, il mercjât dai letôrs dal furlan a 1.000, 5.000? Trops letôrs?
E se no tu âs un grant public al è dificil fâ e incressi.
Duncje la alfabetizazion e je un probleme fondamentâl e no alc di "semplicistic" come che al dîs Thermo (une critiche un tic strane fra l'altri: mi samee avonde ovvio che mancul circuit di letôrs a 'nd è, mancul autôrs a podin nassi. No feveli dal supergjeniobulo «regâl di Diu»: o feveli di autôrs popolârs, comerciâi).
Simpri par cheste motivazion però, si à di marcâ che la produzion leterarie par furlan - in face a dute cheste dificoltât - a esist e e je vivarose e calcolant i pôcs letôrs une vore siore, testemoneance di un atacament ae lenghe scuasit eroic.
Il fat de promozion al è un atri probleme, sul cuâl o ai simpri batût, impuartantòn, ma mancul fondamentâl a chel de alfabetizazion, massime pe editorie: o podarès fâ une campagne mostre e bielone par un romanç mostro e bielòn, ma trops furlans in dì di vuê a podin frontâ 200 pagjinis dal romanç plui biel dal mont, metìnt che si fasi?
Cundiplui, o viôt che nancje si rive a fâ une promozion adeguade pal rivâ al public par cont di musiche, video, fumuts, che cumò come cumò a son fruibii, figuriti pe leteradure...
Dutcâs capî, marcâ, bati che la promozion e varès di jessi il 50% dal lavôr editoriâl par cualsisei robe - e che nol sedi finît cu la stampe - e sarès ore che al entràs tal cjâf dai autôrs furlaniscj, nol sarès mai avonde adore!
Par Sandri che al si domande «ce vuelial dî che no si viôt un miorament de leterature di cuant che a son lis leçs di tutele». Ce sospiets atu? Magari al è semplicementri un fat. E se al è un fat al va marcât e al vûl domandât il parcè. Magari il parcè al è l'analfabetisim e la scjarse promozion, come che tu disis ancje tu, e magari a varessin di destinâsi plui fuarcis a ches dos robis pluitost che a fâ libris che no vegnin lets, selezionant di plui la ufierte e magari pontant a la robe plui juste par fâ incressi i letôrs. Simpri se si stime (o se si à voie di fâlu) che chest al sedi il probleme.
Simpri par Sandri suntun altri cantin «il marcjât e i costums sociâi a àn usât la int a lei simpri mancul e/o simpri piês (...) valôrs artistics miserabii». Mah... jo no mi butarès a dâ chescj judizis. Sui valôrs artistics, Simenon ai siei timps nol jere considerât un grant classic di tancj, tal stes periodi e jere un grum di leteradure-scovazze, e visinsi dai feuillettons dal 800 contemporaneis ae nassite dai grancj romançs, o Liala tal 900, e vie indevant.
Sul lei di mancul, il mercjât, stant che a son television, cine e cumò internet, al si sta semplicementri diferenziant e no crôt che fâ un biel cine o biele tv al sedi mancul meritevul cualitativamentri di un biel libri. Cundiplui, daûr a cine, television, internet e je simpri la leteradure (senegjaduris).
Cundiplui, internet e tal specific lis mail e cumò i social network a stan puartant zovins e mancul zovins a un aument esponenziâl de scriture (e duncje de leture): chest aspiet nol è mai stât misurât.
Insome, il to discors mi samee di chei "une volte al jere plui biel", ma nol è cussì: al jere diviars.
Tu stâs invecjant, eh eh eh.
Ti citi une robe avonde in argoment che o ai scuviert di resint in librerie e che al smentìs une des solitis banalitâts che nus imbocjin cun lôr i nestris gjornaliscj (ancje chei, malmetûts îr ai timps di Bel Amì, stesse cualitât vuê, ma a stan tacant a cjapâ cualchi pidade tal cûl in gracie di internet). Intal «7° Rapporto Censis/Ucsi sulla comunicazione
L'evoluzione delle diete mediatiche giovanili in Italia e in Europa» (lu lassi par talian cussì o podeis cirî in internet) al salte fûr che i zovins talians a lein plui libris rispiet al sondaç precedent (dal 2003), a lein une vore di plui cuotidians (ancje in gracie de free-press), i periodics ju lein il 50% di lôr rispiet al 44% dal 2003!
Oviamenti incressite di internet e, sorpresone, jenfri i plui zovins di lôr a cale la radio, considerade par solit il mieç zovanîl sior, probabil vitime dai mp3 (cun mp3 e podcast, cumò un al si fâs la radio bessôl).
Par Thermo: inanzidut compliments par vê rivât a lei dut Donald dal Tiliment. Pluitost o stoi cirint dulà che la Bogaro e à definît Pasolini un poete furlan, ma no cjati il toc...
Dutcâs o ai sintût che la critiche e considere lis sôs robis plui bielis in poesie chês in lenghe furlane (ma jo no mi intint di poesie: mi pâr cussì)
- 9/12/08 22:34
- thermonuke ha detto...
-
Dut....o sares il prim... :)
- 9/12/08 22:46
- Scovacis ha detto...
-
Ditu che Chris... :-O
- 9/12/08 22:54
- il crot ha detto...
-
Jo o feveli come letôr, (e o trancuilizi Thermo disint che ancje jo o ai let Donald...). Il probleme di fonde al è chel de distribuzion, lis robis furlanis, massime se a son di narative, a son dificilis di cjatâ e dome se un al sa che a son al rive a cjatâlis...
Insome prime di rivâ a lei e jê dute une fature di fâ par vê alc di lei e un letôr furlan al à di jessi une vore atîf se al à voie di continuâ a lei (tant par disi une nol baste lâ intune librarie par cjatâ lis robis...).
Vê une narative di bon nivel al è plui dificil che vê une buine poesie par vie che il procès di maturazion di un scritôr al è plui lunc e spes al covente scrit (e let) tant.
Intindìnsi deventâ un vêr poete al è dificilissim ma tacâ a scrivi poesiis, magari ancje sugjestivis è je une robe che e fasin in tancj...
Pe crisi dai premis leteraris no sai ce disi ma sot sot jo o mi spieti che e sedi dome une crisi di cressite...
- 9/12/08 23:24
- Sandri Carrozzo ha detto...
-
Par Dree,
no ai nissun suspiet: dome o dîs che leçs di tutele e leterature a son dôs robis diferentis e che no si à di colegâlis in mût diret. Lis leçs no son fatis pe leterature, a son fatis pal complès de politiche linguistiche e la leterature e sarà un dai ultins cjamps a sintî i lôr efiets, bogns o triscj che a sedin. Al è un fat, e no un suspiet, che a zirin coments contraris aes leçs di tutele par vie che si è dismenteade dai scritôrs: une robe che no sta ni in cîl ni in tiere! Al è come dî che dopo dîs agns di leçs di tutele dal furlan o sin devant di une crisi finanziarie mondiâl: a son doi fats vêrs, ma il colegament nol sta sù.
Su ce che al è art leterarie e ce che no: de gustibus... jo in efiets o tiri sul classicot.
- 9/12/08 23:45
- Christian Romanini ha detto...
-
Sul fat che Pasolini al fos furlan o mancul, mi somee un discors une vore lunc: pal solit i furlans a spieti che a sedi chei di di fûr a dîur ce che a àn di biel e daûr di chest resonament, un come Pasolini che al sustignive cun fuarce «A vegnarà ben il dì che il Friul si inecuarzarà di vei na storia, un passat, na tradision!», cirint di sburtâ cun par une cussientizazion dal popul furlan... alore Pasolini nol jere un furlan (tal sens provincialot) =) ma alore furlan nol jere nancje pre Antoni Beline, o no?
- 10/12/08 01:06
- Janez Erat ha detto...
-
Il probleme a son salacor no pal ultin lis interferencis dal talian tal furlan, a voltis mi pâr che il furlan doprât al è un talian furlanizât p.e. si doprin plui lis costruzions sintetichis che no lis costruzions analitichis tipichis furlanis tant che cui verps meti, tirâ, stâ ev.i. no mi ven iniment nuie di concret.
Par vê un furlan plui furlan si à dibisugne di leçs e politiche e altris robis fûrlenghistichis, p.e. une cognossince obligatorie dal furlan inte sfere publiche. Infin il “fâ nassi” al è pussibil lu à mostrât p.e. la lenghe ebraiche.
Cence imprescj fûrlenghistics une fevelade e reste difat un dialet, e scuasit ducj i dialets a àn une puisie, ma al è dal dut une altre robe scrivi un romanç, ancje te storie de lenghe slovene o vevin par prin dome la puisie di Prešeren, e plui o mancul 50 agns daspò une prose cun Ivan Cankar, Oton Župančič e.v.i.
Vino di spietâ ancjemò 50 agns?
- 10/12/08 10:33
- il crot ha detto...
-
Masse robis di dî, invezit di meti un poston a la Dree :) o fasarai postuts cuntun dôs robis a la volte....
Il discors de alfabetizazion a scuele dai furlans al è dut just (fra l'altri o ai voie di viodi ce che al restarà dal furlan cu lis riformis che a stan lant indenant...) ma chest nol spieghe la presunte crisi de narative furlane. Tal '90, tal '80 e prime il furlan a scuele nol jere propit e i libris si scrivevin... Sigurementri a jere plui int che a fevelave par furlan une volte ma che a fos plui int che lu leieve no crôt.
E alore? Spietant che cualchi zovin di chei che a àn tacât scuele tal '96 al ledisi a comprâsi i libris e che al scrivedi cualchi capolavôr ce vino di fâ? Sierâ buteghe?
Su la lamentele, fate ancje de zurie dal San Simon, che si scrivin masse contis invezit di romançs (e duncje e ven teorizade une superioritât dal romanç su la conte), al è un fals probleme. Fra i plui granç scritôrs di ducj i timps o vin int come Checov, De Mauntpassant o Borges che a son famôs soredut pes contis, se dopo o cjapin lis nidrîs de leterature taliane al jere ancje un che al si clamave Boccaccio...
- 10/12/08 10:36
- Sandri Carrozzo ha detto...
-
Just ce che a disin Janez e il Crot, ma ancje se l'articul che al fâs di fonde a cheste discussion al fevele di sbassament dal nivel, no sai se pardabon tai agns 80 si scrivevin plui libris di cumò e se a jerin miôr o piês.
La mê impression e je che la situazion e je plui o mancul simpri chê, sedi pe cuantitât di tescj publicâts, sedi pe percentuâl poesie/prose, sedi pe robe scrite ben/mâl, sedi pe cuantitât di int che e je pronte a lei o no un "modon".
- 10/12/08 11:26
- Scovacis ha detto...
-
O soi d'acuardi cun Sandri che nol viôt gruessis diferencis di libris scrits.
E mi plâs une vore la considerazion dal crot su la impuartance des contis te leteradure. Ancje te leteradure merecane lis contis a son preseadis (Poe, Carver, par dî un milionesim dai autôrs) COME CHE AL A' DI JESSI. Te provincialote culture taliane al ven considerât impuartant nome il romanç-madon. Cheste e je une critiche pardabon incredibil di bande di une zurie leterarie, che a fâs il pâr cun chê dal an prime sul passât remot: ogni an a 'nd disin une di fâ vignî imbast.
E se la "crisi" e fos colpe di ciertis zuriis, cierts ambits leteraris?
Tant par dâi un colp ancje a lôr, che no si tirin indaûr a criticâ i autôrs... Il sucès di une manifestazion lu fasin ancje chei brâfs a coinvolzi e a fâ moviment.
Par Sandri tu fevelis di "art leterarie" e in chest al sta segont me un erôr. Lassin in bande la art pal moment e fevelìn di professionalitât, di cuvierzi zenars leteraris, di leteradure di evasion: podopo l'artist al ven par gracie di Diu.
- 10/12/08 18:29
-
-
Ve chi, o jentri ancje jo jenfri chest post, vûstu parcè che l'argoment mi interesse une vore, vûstu parchè che il premi di San Simon che dal prossin an lu vinç jo :)
Us dîs subit che no soi rivât vonde adore a cjatâ il timp di lei i coments di ducj, ma mi va di dî dôs peraulis in cualitât, no di letôr, ma di scritôr. In chest câs di scritôr bilengâl.
Il probleme dai scritôrs in marilenghe al scuegn jessi incuadrât tal probleme dai scritôrs (e dai letôrs) talians.
Al sarès un discors une vore lunc e no covente nancje tacâlu. In struc, ducj a scrivin, pochissims àn lis cognossincis par fâlu in maniere acetabile e ducj chei altris a tindin "crodi di sedi bogns di scrivi". Metint dongje il fat che, gjavâts chei 20-30libris talians che a finissin in classifiche, la int no lei, la situazion no je par nuie ben metude.
E cheste e je une tare che e cole ancje su la lenghe furlane. E je una base di abilitâts e di cognossincis che si metin adun in agns di scrivi e di provâ a scrivi. Jo o scrîf cun vonde costance di trê agns in ca (par talian) e dome tal ultin an a comenci a cjatâ vonde buinis lis robi che a scrîf. Dut câs o pensi di vê imparât si e no il dîs par cent di ce che al è di imparâ e mi sint ancjemò vonde lontan di vê in mieçs par scrivi un romanç.
Vignint al furlan jo o mi cjati ben, di resint, sedi a voltâ par furlan lis mês contis par talian, sedi a scrivilis di bot par furlan. In ducj e doi i câs i struments di fonde a son i stês, e us disarai che pensi che une buine conte e je une buine conte, sedi par furlan che par talian.
Ben po. O rivi insomp che o ai scrit ancje masse.
Ven a stâi che il discors di poçs letôrs al je un discors di fonde. Un al scrîf par jessi let e dut il rest a son balotis. Se a leilu a son in pôcs, mancul e sarà la voie di scrivi in chê lenghe e mancul e saran i sfuarçs par rivâ a produzi buine leteradure.
No pues dineâ che il fat di vê un mercjât piçul, ma dispeât dal mercjât nazionâl, al podarès jessi une pussibilitât no di ridi. Par fâ chest però, bisugnarès rivâ a meti in vore sedi l'alfabetizazion, sedi une miôr gjestion da lis fuarcis (e dai bêçs, forsit) che a si cjatin a bufulâ un pôc par dut. A ce servino desenis di premis e premius par micro leteradure furlane cun 2-5-10 oparis che a concorin? No di sigûr a incressi la cualitât, e nancje la cuantitât, a dî il vêr.
Une vie par fâ saltâ fûr scritôrs a podarès jessi chê, come che a vês za dit, di meti dongje a la "glorie" une opari di sostegn e "reclame" par sburtâ le int, prime a sintî il furlan, e podopo a leilu.
Sponsorizâ la opare vincente, distribuile in maniere diferente (ediculis e cuotidians), organizâ "readings" e semi spetaui cuntune gjestion de lôr cualitât, a son cualchidune da lis robis che a podaressin sedi zontadis a la publicazion.
Sigur chestis a son peraulis, però bielzà pensâ a la situazione di minorizazion come a un pont di fuarce, pluitost che di debolece, a podarès jessi une buine robe.
Us fâs un esempli di numars.
Jo o colabori cun cualchi cjase editrice tor pe Italie. Di cualchi lavôr di "esordient" se si rive a vendi un centenâr di copiês si è contents, doi centenârs si vâ a bevi. Tresinte al è scuasit un miracul. Ancje autôrs plui nomenâts talians a no rivin adore a passâ lis 5-10000 copiis.
Jo o pensi che un biel lavôr, ben sburtât, ben editât, e adat al public vast al podi cence fastidis rivâ ai numars che ai dit sore (200-300copiis). La stade, insome, e je dute di fâ, ma lis pussibilitâts e son.
Bon
No mi visi nancje plui ce che ai scrit. Voi a scrivi, che al è miôr
:)
mandi!
- 26/12/08 20:50


text:
«O ai samenât Tritone e mi cjati ben. O ai ancjemò cualchi cjamp di Titano, e tu?»
«Jo mi cjati ben cun Ulisse ma Ciclope no lu met plui, masse besteutis…»
«Pieri Mian si cjate ben cun Saturno… a son panolis grandis…»
«Mah? Jo no mi fidi a cambiâ.»
Ve une tipiche cjacarade a Selvucis tra contadins, a metât agns ’70, cuant che a vevin cjapât pît i ibrits dal consorzio: i catalics a rivavin par pueste a ducj chei che a volevin cognossi lis gnovis varietâts di blave. Lis panolis a fasevin la lôr biele mostre sul sfont blu des pagjinis. Ce biei chei non mitologjics.
In pôcs agns il progrès al jere rivât te cjase coloniche di mio nono… la lavatrice, il scjaldebagn, la television, il paviment cu lis piastrelis in cusine al puest dal ciment e la cusine economiche al puest dal fogolâr.
Cuant che o sint chei non mitologjics alì mi vegnin iniment dome panolis.
Agns dopo a vevin cjapât pît lis siglis alfanumerichis al puest dai dius e semidius olimpics, la strade par Pavie le vevin asfaltade e si jere jemplade di coredôrs a pît e cicliscj.
Cumò no viôt nancje plui, di agns, lis tabelis cul non de cualitât di blave. Cui sa nie ce che a samenin… ta chês braidis, ta chei cjamps invadûts di tratôrs-monsters che a samein simpri plui a cjârs armâts. Il progrès, velu… al continue ancjemò… cui sa dulà che nus puartarà…
A rivaran a produsi blave de grandece di un arbul, cul fust larc come un tronc di agacie e lis panolis a varan un gjen (gene) che lis colorarà in manieris diferentis… panolis grandis come anguriis e che no podaran sedi tacadis di nissun parassît…
di Checo Tam
#979


text:
Sessualitât umane
La sessualitât umane e je un aspiet fondamentâl dal compuartament dal jessi uman che cjape dentri chei compuartaments (riprodutîfs ma ancje sociâls) che si son svilupâts in relazion a lis diferencis di ses. Jê e si pues studiâ da une vore di ponts di viste: fisiologic, psicologjic, sociâl, culturâl, politic, e spirituâl o religjôs. Ancje la filosofie, particularmentri l'etiche e la teologjie, si ocupe di chest teme. La sessualitât e varie jenfri lis culturis e lis regjons dal mont, e e je mudade di continui tal cors de storie.


text:
Alfred Reginald Radcliffe-Brown
Alfred Reginald Radcliffe-Brown (Birmingham, ai 17 di Zenâr dal 1881 – Londre, ai 24 di Otubar dal 1955) al è stât un antropolic anglês. Al è calcolât un dai fondadôrs de direzion funzionalistiche in antropologjie sociâl. Il so lavôr fondamentâl al è Struture e funzion inte societât primitive (Structure and Function in Primitivis Society), dal 1952. Arlêf di William Halse Rivers, Radcliffe-Brown al à fat in principi ricercjis intal arcipelac des isulis Andaman, intal Ocean Indian. Intal 1922 al à publicât I isolans des Andaman, il stes an che è lât fûr Argonautis dal Pacific ocidentâl di Bronisław Malinowski. Inte sô opere al è stât influençât di Émile Durkheim, cirint di definî la funzion sociâl dai fenomens mitics religjôs. Professôr a Cambridge, intal 1926 al è stât clamât a direzi l'istitût di antropologjie de Universitât di Sydney. Po dopo al è stât a Chicago e dal 1937 professôr a Oxford. Fondadôr de riviste Oceania, al à diret diviersis spedizions in Australie. Dopo la partence di Bronisław Malinowski pai Stâts Unîts intal 1938, Radcliffe-Brown al è deventât la figure plui influente de antropologjie britaniche. Di fat scuasi ducj i autôrs britanics che a àn dominât la sene teoriche dai agns cuarante ai agn sessante dal Nûfcent si àn metût in cjamps problematics za delineâts di Radcliffe-Brown. Fin dai agns '20 dal Nûfcent Radcliffe-Brown al veve frontat il probleme di definî l'ogjet de antropologjie. Lu à definît intes leçs che a determinin il funzionament e lis trasformazions des societâts. La sô impostazion in dut câs no à analizât mai cemût che a cambiin intal timp lis istituzions sociâls, ma dome il mût che a funzionin. Radcliffe-Brown insiemi cun Bronisław Malinowski al à ricjapât e al à disvilupât lis ipotesis di caratar funzionalistic teorizait di Durkheim, ipotesis antitetichis aes posizions weberianis. Ben jessint in contrast su cualchi aspiet dai lôr pinsîrs, i doi antropolics a jerin dacuardi sul analizâ, intal studi des comunitâts, soredut lis funzions, ven a stâi i contribûts che istituzions sociâls e culturâls a fasevin pal sostent dal om o par creâ cundizions necessariis pal mantigniment e la esistence dal grup sociâl.